Уф, эҫе! Бөгөнгө ҡояшлы (йәйге тип әйтһәң дә була) көнд ә тик яҡшы нимә тураһында ғына уйлағы килә. Әйтәйек, ҡаланан\nситтә ял итеү... Туҙанлы Өфөнән алыҫҡааҡ китеп, ысын тормош гөрләгән ергә юл тотайыҡ!\nЮҡ, һеҙ хаталанаһығыҙ, Төркиә йәки Испанияға түгел, хатта Греция мен ән Канар утрауҙарын да күҙ уңында тотмайым мин. Унда ананастар үҫәлер\nҙә бәлки, тик "буржуиндар" уларҙы үҙҙәре ашаһын әйҙә. Беҙҙең үҙебеҙҙең мөғ жизәле урындарыбыҙ етерлек.\nБыйыл май айында "Башҡортостан" милли паркында яңы турист ик маршрут асыласаҡ. Ул ысын МӨҒЖИЗӘгә тиң тип бер ҙә шыттыр майым. Маршрутты булдырыусылар - парк хеҙмәткәрҙәре үҙҙәре. Фәҡирҙәрбеҙ тип б ер ҙә илап ултырмай улар, ә нисек итеп халыҡҡа һәм тәбиғәткә ярҙам итеү\nтураһында баш вата һәм бына, теләктәренә өлгәшкәндәр бит. Башта уларға\nБөтә донъя ҡырағай тәбиғәт фондының грандтарға "Рәсәй ҡурсаулыҡтары һәм\nмилли парктары" тип аталған конкурс уҙғарыуы тураһында мәғлүм була\nһәм һис һүҙһеҙ еңеү яуларлыҡ проект тәҡдим итергә уйлай.\nӘ "Башҡортостан" милли паркының конкуренттары етерлек. Әл еге ваҡытта ҡурсаулыҡ өлкәһендә алдынғы Рәсәй белгестәре ингән жюри ағза ларына Рәсәй ҡурсаулыҡтары һәм милли парктарынан килгән етмештән ар тыҡ заявка ҡарарға тура килде. Урал проект офисында әйтеүҙәр енсә, конкурс "Урындағы (өлкән) халыҡты айырыуса һаҡланыусы тәбиғәт биләмәләрен яҡла у буйынса эшмәкәрлекә йәлеп итеү" темаһына арналған. Айырыуса һаҡланыу сы тәбиғәт территориялары буйынса алдынғы Рәсәй эксперттарының күҙлеген ән сығып ҡарағанда, бөгөн был эшкә йәлеп ителеүсе һәм тәбиғәтте һаҡла у эшмәкәрлегенең мөһимлеген аңлаусы урындағы халыҡтың әүҙем ҡатнашыуы ғына тәбиғәтте һаҡлау буйынса яҡшы һөҙөмтәләргә ки лтерә ала.\nЕңеүсе проекттың авторы - "Башҡортостан" милли паркының э кологик мәғариф бүлеге хеҙмәткәре Валентина Калеман менән һөйләшеүҙә н асыҡланыуынса, парк бындай конкурстарҙа тәүгә генә ҡатнашмай , тик әлегә тиклем еңеү осрағы булмаған әле. Һәм, ниһайәт, тәбиғәтте һаҡ лаусыларҙың ныҡышмалылығы һәм маҡсатына ынтылыуы лайыҡлы баһаланды.\nӘйткәндәй, проекттың исеме үк "Башҡортостан" милли паркы\nхеҙмәткәрҙәренең оптимист булыуҙары тураһында һөйләй - "Йәш әү - яҡшы, ә яҡшы йәшәү - тағы ла һәйбәтерәк".\nШулай итеп, проекттың асылы "Башҡортостан" биләмәләрендә яңы туристик маршрут асыуҙан ғибәрәт. Ул Мәләүездә башлана, парктың төп артерияһы - Нөгөш йылғаһы аша үтә, туристарҙы был матур төбәктең барлыҡ үҙенсәлектәре менән таныштырасаҡтар. Проект буйынса урындағы\nхалыҡтың да әүҙем ҡатнашыуы ҡарала - улар туристарға халыҡ оҫталығы серҙәрен а сасаҡ: боронғо туҡыу станогында эшләү, көршәктәп яһау һәм башҡалар.\nБыл һөнәр төрҙәре әле паркта тергеҙелә. Әйткәндәй, проектты тормошҡа а шырыу уларҙың үҫеше өсөн өҫтәлмә этәргес ролен уйнай. Конкурста яу ланған средстволар, мәҫәлән, көршәк изделиеларын яндырыу өсөн яңы м ейес алырға мөмкинселек бирә. Бынан тыш, парк туристарҙы ҡун аҡ итер өсөн ике тирмә һатып алырға планлаштыра. Шулай итеп, проект урындағы халыҡҡ а үҙ белеме, оҫталыҡтарын файҙаланып аҡса эшләргә, үҙ халҡын ың йолаларын тергеҙергә булышлыҡ итәсәк.\nПроект хаҡы, белгестәр фекеренсә, 170 меңгә төшәсәк. "Баш ҡортостан" милли паркы үҙ средствоһынан 24 мең индерә ала, Бөтә донъя ҡ ырағай тәбиғәт фонды уларға 146 мең бүләсәк.\nБыйыл йәй, яңы маршруттан тыш, быға тиклем булған һыбай й өрөү маршруты буйынса ла сәйәхәткә сығырға мөмкин буласаҡ.\nБер һүҙ менән әйткәндә, йәйгелеккә аҡса туплағыҙ һәм уны сит ил курорттарына түгел, үҙебеҙҙең туған тәбиғәтебеҙгә ярҙ ам итеүгә тотоноғоҙ. Ҡәнәғәт ҡалырығыҙға иманым камил, сөнки\nунда үҙем булдым, үҙ күҙҙәрем менән күрҙем һәм тағы ла бара саҡмын.


84(2011) » Страница 3 » "Йәшлек" гәзите\nГазета "Йәшлек" » Облако тегов » 84(2011) » Страница 3\nНовости / Һаулыҡ һаҡлау // 22-10-2011, 11:00\nКөҙ үҙ хоҡуғына инде. Уның артынан оҙаҡламай һыуыҡ ҡыш та килеп етер... Тын алыу системаһы ауырыуҙары, атап әйткәндә, бронхиттан яфаланыусылар өсөн миҙгел алмашыныуы, һалҡын мәл − еңел булмаған осор. Әгәр ҙә үҙ хәлеңде ҡайғыртып тормаһаң, тиҙ генә ауырып китеү, өҙлөгөү ихтималлығы ҙур.\nСаң, бысраҡ һауа, токсик парҙарҙы һулау ҙа бронхылар ауырыуына килтерә. Шулай уҡ һыуыҡ тейҙереү, киҙеү йәки вируслы респиратор ауырыуҙан, тын алыу юлдары инфекцияларынан (гайморит, ринит, фарингит) һуң өҙлөгөүҙән ошо сир башланырға мөмкин. Тәмәке тартыу бронхит барлыҡҡа килеү ҡурҡынысын тағы ла арттыра. Никотин төтөнө тын алыу юлдарын ағыулап ҡына ҡалмай, күҙәнәктәрҙең функцияһын да үҙгәртә....\nНовости / Һаулыҡ һаҡлау // 22-10-2011, 10:59\nҺалҡындар башланыу менән тағы ҡурҡыта. Киҙеү аяҡтан йыҡмаһа ярар ине, тип хафаланып торабыҙ. Яҡындарым, бигерәк тә бәләкәс туғандарымдың һаулығы өсөн борсолам. Медицина алға китһә лә, һаман да ошо сир юҡҡа сығарылмай. Бер нисә йыл элек «сусҡа киҙеүе» тип ҡотто алғайнылар...\nНимә ул киҙеү? Ғөмүмән, ул нисек барлыҡҡа килә? Быйыл ул ниндәй булыр?...\nНовости / Һаулыҡ һаҡлау // 22-10-2011, 10:57\nДегәнәккә – дан!\nҠыҙым дерматиттан йонсоно. Уны иптәшем менән төрлө дауаханаларға күп йөрөттөк. Ниндәй генә май-дарыуҙар ҡулланып ҡараһаҡ та, ярҙам итмәне. Танышымдың кәңәше менән түбәндәге ысулды ҡулландыҡ. Ит турағыстан йәш дегәнәкте үткәреп, һутын ҡыҙымдың яраларына һөртөп сыҡтым. Ике аҙна тигәндә, уның тәне таҙара башланы. Бына шундай үҙе арзан, үҙе шәп сара!...\nҠолаҡ өсөн гимнастика\n--- // 22-10-2011, 10:56\nКүнегеүҙе иртәнсәк эшләргә кәрәк. Ҡолағығыҙҙы усығыҙ менән ҡаплағыҙ. Бармаҡтарығыҙҙың остары соңҡа һөйәгенә тейеп торһон. Шунан өс бармағығыҙ менән башығыҙға һуғып алығыҙ. Ҡолағығыҙҙа барабан тауышына оҡшаған тауыш ишетелер. Усығыҙҙы ҡолағығыҙға ныҡ итеп тейҙерегеҙ ҙә, ҡапыл тартып алығыҙ. Ҡолаҡ тишектәрен бармаҡтарығыҙ менән өс тапҡыр ышҡығыҙ. Һәр күнегеүҙе 12 тапҡыр ҡабатларға....\n“Ә? Нимә тинең?..”\nНовости / Һаулыҡ һаҡлау // 22-10-2011, 10:52\nйәки Ҡолаҡтарың ауыртһа, табипҡа йүгер!\nРадио-телевизорҙың тауышын нығыраҡ аса башланығыҙмы? Әңгәмәсегеҙ бик әкрен һөйләгән кеүекме? Әгәр ҙә һорауҙарға “эйе” тип яуап бирһәгеҙ, тиҙ арала отоларингологҡа күренегеҙ. Ул һеҙҙең ишетеү юлдарын тикшереп, диагноз ҡуйыр....\nЙешәнек беҙ был ерҙә\nРубрикалар // 22-10-2011, 10:50\nБеҙ, бер төркөм бала-саға, ҡарағай ултыртырға тип, ҡарт урмансы артынан эйәреп, ауылдан биш саҡрымдағы йылға буйына килеп еткәндә, төш етергә байтаҡ ваҡыт бар ине әле.\nКисеүҙе сығып, иҫке юл менән аҙ ғына аҫҡараҡ төшкәс тә ҡарт йылға буйындағы яңғыҙ ҡайын янында арыҡ атын туҡтатты. Уның менән ултырып килгән кәшәүәр (ашнаҡсы) апай арбалағы кәрәк-яраҡтарын ағас төбөнә ташыны. Ҡарт атын туғарып, тышап ебәрҙе лә:...


Өфөнөң Ленин урамындағы офистарҙың береһендә атыш тауыштары яңғыраны\nИртәнге сәғәт 10-дар тирәһендә һунар мылтығы менән ҡоралланған ир ҡатынына һәм үҙенә ата.\nТәфтиш комитетынан хәбәр итеүҙәренсә, йәрәхәт алған ҡатын дауаханаға оҙатыла, ә уның ауыр енәйәт ҡылыусы ире үҙе атҡан пулянан ваҡиға урынында һәләк була. Бер нисә сәғәттән ҡатындың да ғүмере өҙөлөүө тураһында хәбәр килә. Йортта йәшәүселәр менән күрше офис хеҙмәткәрҙәре бер ниндәй ҙә тауыш ишетмәгән. Ғәҙәттән тыш хәл тураһында улар һуңынан ғына белә.\nТикшереүҙәр барышында асыҡланыуынса, фажиғә төҙөлөш компанияһы биләмәһендә теркәлә. Уның клиенттары фекеренсә, был ойошманың күптән инде яманаты сыҡҡан. Йәнәһә лә, төҙөлөштә өлөшләтә ҡатнашыусылар араһында ҡәнәғәтһеҙлек күрһәтеүселәр күп булған. Осраҡ буйынса хоҡуҡ һағында тороусылар тикшереү алып бара. Уның һөҙөмтәләре буйынса процессуаль ҡарар ҡабул ителәсәк.


Һаумы, һаумы, әкиәт! » "Урал" гәзите\nБорон-борон заманда йәшәгән, ти, әбей менән бабай. Булған, ти, уларҙың ѳйѳ таштан, һѳйләйемме баштан?..\nӘкиәт донъяһы! Кескәй бала күңел донъяһының матурлығын әкиәт аша күҙаллаһа, ә ѳлкәндәр бала күңеленә орлоҡто тап ошо ауыҙ-тел ижады аша һала ла инде. Башҡорт, ғѳмүмән, әкиәттәрҙең нигеҙендә тәрән фәл- сәфә ятҡанын, бәләкәстәрҙең холоҡ-фиғеле формалашыуында ҙур йоғонто яһауын фәҡәт бала үҙе генә тойомлай. Әкиәти персонажға оҡшарға теләй, яуызлыҡтан ҡаса, яҡшылыҡты эшләргә ашыға. Тимәк, әкиәт һѳйләүсе ѳлкәндәр баланың шәхес булып формалашыуында ғәйәт ҙур роль уйнай, тиһәк һис хата булмаҫтыр.\nОшо маҡсаттан сығып Шығай ауылының “Ѳлкәр” башҡорт мәҙәни үҙәге ойошторған “Һаумы, һаумы, әкиәт!” район конкурсы быға дәлил. Ойоштороусылар халыҡ әкиәттәрен, риүәйәттәрен, легендаларын сәхнәләштергән мәлдә үҙ тиҫтерҙәре аша шул уҡ йәш быуында мәҙәни һәм матди булмаған мираҫҡа һаҡсыл ҡараш тәрбиәләү, һәләтле балаларҙы асыҡлау, балалар драма, фольклор түңәрәктәренең эш- мәкәрлеген кѳсәйтеү, башҡорт әкиәттәрен сәхнәләш- тереүҙә тәжрибә ур- таҡлашыу сара- ларын күҙ уңында тотҡан.\nЙәш башҡарыусылар район кон- курсында Инйәр, Сермән, Аҙнағол, Үткәл, Николаев- ка һәм Шығай ауылдарының 1 театр һәм 5 фольклор коллективтары сы- ғыш яһаны. Конкурсанттар репертуары башҡорт, рус халыҡ әкиәттәренән торҙо. Комиссия сәхнә биҙәлешен, сценарийын, сәхнә композицияһын, режиссерлыҡ эшен, постановкала сюжетҡа тап килгән халыҡ уйындарының, йолаларының, йыр- бейеүҙәрҙең булыуын, актерлыҡ кәүҙәләнешен, сәхнәлә үҙен тота белеүен, кейемдәрҙе иғтибар үҙәгенә алды. Баһалама ағзалары һәм тамашасылар районыбыҙҙа йәш таланттарҙың күп булыуына тағы ла бер ҡат инанды.\nИнйәр район мәҙәниәт йортоноң “Ҡолонсаҡ” ѳлгѳлѳ балалар театры тамашасы хѳкѳмѳнә “Шүрәлеләр ни атлы?” әкиәтен тәҡдим итте. Ярты сәғәтлек сәхнә әҫәрендә йәш артистарҙың һәр береһе тиерлек ролен еренә еткереп башҡарҙы. Балалар ролдәрен беренсе генә кѳн уйнамауы күренеп тора. Бигерәк тә ауыл малайы Тәүфиҡ ролен 12 йәшлек Нәфис Сәғитуллин иҫ китмәле ләззәт менән башҡарҙы. Телмәренең үҫеше генә түгел, пантомимикаһына тиклем кѳслѳ булды.\nСермән мәҙәниәт йортоноң драма түңәрәге рус халҡының “Гуси-лебеди” әкиәтен яңы ҡалыпҡа һалып башҡарҙы. 9-12 йәшлек балалар әкиәтте шиғри формала сәхнәләштерҙе. Йәш артистар ағас ҡалаҡтарҙа ла һуҡты, йырлап-бейене лә. Спектаклгә балаларҙың күп йәлеп ителеүе маҡтауға лайыҡ.\nНиколаевка ауыл клубының “Лицедеи” түңәрәгенә йѳрѳүсе ѳс бала “Бесәй, әтәс һәм тѳлкѳ” әкиәтен йылдам ғына, әммә ғәжәп оҫталыҡ менән башҡарҙы.\nҮткәл тулы булмаған мәктәбенең “Бѳҙрәкәй” балалар драма тү- ңәрәгендә шѳғѳлләнеүселәр “Ялҡау бесәй” әкиәтен сәхнәләштерҙе. Был коллектив сәхнәлә үҙҙәрен ихлас, әҫәрҙе “тештән алып”ятлауҙары, шул уҡ ваҡытта балаларса эскерһеҙлек менән йорт хайуандарының психологияһын тәрән аңлап, үҙ ролдәрен иҫ китмәле шәп башҡарҙы. Хатта ҡайһы бер уҡыусылар сәхнәлә ике ролгә лә инергә ѳлгѳрҙѳ.\nАҙнағол ауыл клубының “Ромашкалар” драма түңәрәге ағзалары “Бүре һәм кәзә” әкиәтен күрһәтте. Был коллектив иһә, бүтәндәрҙән костюмдары һәм йәш категориялары менән айырылып торҙо. Бигерәк тә 5 йәшлек Наҙгѳл Хәсәнованың үҙ ролен - кәзә бәрәсен оҫта кәүҙәләндереүе, һѳйләү телмәренең асыҡ, тасуири булыуы тамашаға йәм ѳҫтәне. Ғѳмүмән, Аҙнағол ауылының бәләкәс һәүәҫкәрҙәре сығышы Ғѳмүмән, Аҙнағол ауылының бәләкәс һә- үәҫкәрҙәре сығышы самимылыҡ менән алдырҙы.\nШығай мәҙәниәт йортоноң “Һомай” фольклор түңәрәгендә шѳғѳлләнеүселәр художество етәк- сеһе Лира Хәйруллинаның “Үҙ илеңдә олтан бул” исемле әкиәтен ҡуйҙы. Сәхнә әҫәрендә фольклор элементтары ла, ватансылыҡ рухында тәрбиәләү ѳлѳшѳ лә булды. Балалар сәхнәлә үҙҙәрен иркен тотто, декорация, костюмдар ҙа сағыу булды. Әйткәндәй, әлеге йәш талант- тарҙың етәкселәре - С.Мырҙағәлина (Инйәр), К.Миһранова (Сермән), Е.Дьяченко (Николаевка), Н.Йо- мағужина (Үткәл), Г. Сәфәрғәлина (Аҙнағол) һәм Г.Ҡолбирҙиналар (Шығай) айырыуса ғорурлыҡ кисергәндер. Улар бит уҡыусыларға әкиәт тә һайлай белгән, уны тасуири итеп, оҫта сәхнәләштерергә лә өйрәткән һәм һәр тамашасы күңеленә еткерә алған.\nҠатнашыусыларҙың ғына түгел, байрамды ойоштороу- сыларҙың да юғары әҙерлеген билдәләп үтмәй булмаҫ. Һәр сығыш байрамға тиң булһа, ә инде ойоштороусылар Шығай ауыл башҡорт мәҙәни үҙәге менән берлектә Инйәр район мәҙәниәт йорто етәкселеге конкурстың бағымсыһы булды. Шығайҙар иһә мажараға, эске кисерештәргә бай тамаша ҡарап кинәнде. Баштан уҡ бит залда ултырыусыларҙы әкиәт персонаждары Буратино (ауыл китапханасыһы Ольга Ғәлиуллина), Мальвина (XI класс уҡыусыһы Дилә Бадалова), Пьеро (XI класс уҡыусыһы Динә Бадалова) һәм Белмәҫйән (Гѳлдәр Ҡолбирҙина) тылсымлы әкиәт донъяһына алып инде. Шул уҡ ваҡытта тамашасы менән аралашты, тѳрлѳ уйындар, викториналар ойошторҙо. Хатта йәнһүрәттәрҙәге йырҙарҙы бергәләп кинәнеп башҡарҙы.\nШулай итеп, район буйынса тәүге тапҡыр үткәрелгән “Һаумы, һаумы, әкиәт!” конкурсында III урынды Сермән һәм Николаевка коллективтары алды, II урынға Үткәл һәм Аҙнағол коллективтары сыҡты. I урын лайыҡлы рәүештә Шығай фольклор түңәрәгендә шѳғѳлләнеүселәргә тапшырылды. Ә гран-приҙы Инйәр ѳлгѳлѳ балалар театры алды. “Иң яҡшы ир-егет роле” номинацияһында Инйәрҙән Нәфис Сәғитуллин еңде. Әйткәндәй, былтыр мәктәптәр араһында үткән конкурста ла Нәфис гран-приға лайыҡ булғайны. Тимәк, үҫмерҙең киләсәге ѳмѳтлѳ. “Иң яҡшы ҡатын-ҡыҙ роле” номинацияһын Үткәлдән Азалия Аҫылбаева алды.\nКүркәм сара һәр кем күңеленә ыңғай тәьҫораттар, әкиәти күңел кисерештәренә һалып бер тында үтте лә китте. Киләсәктә был матур традиция үҫер, географияһын ки- ңәйтер тигән ышаныс ҙур.


«Берҙәмлектә беҙҙең көсөбөҙ» » «Йәшлек» гәзите | Газета «Йәшлек»\nГазета "Йәшлек" » Гәзиткә яҙылыу » «Берҙәмлектә беҙҙең көсөбөҙ»\n08.06.2012 «Берҙәмлектә беҙҙең көсөбөҙ»\nБөрйән районының Мораҙым ауылына барғас, тау башында урынлашҡан мәктәпте күргәс тә, һүҙҙә генә түгел икән, бындағы уҡыусылар ысынлап та белем үрҙәренә артыла икән, тигән уй тыуҙы. „Үргә ыҙаланып менһәгеҙ ҙә, өйөгөҙгә ҡыш санала ғына шыуып төшәһегеҙҙер әле”, − тип шаярттыҡ мәктәптән ҡайтып килгән балаларҙы. Ауылдың йөҙө булған белем усағында йәш, берҙәм, матбуғат менән дуҫ уҡытыусылар коллективы эшләй булып сыҡты. Мораҙым мәктәбенә килеүебеҙҙең маҡсаты бөтә коллектив менән „Йәшлек”кә яҙылыусыларға яратҡан баҫмаларының бүләктәрен тапшырыу ине.\nМәктәп директоры Гөлмирә Таңғатар ҡыҙы Ғәлина етәкләгән коллективта 13 уҡытыусы эшләй, 63 бала белем ала. „Гәзитегеҙгә йыл да дәррәү яҙылып торабыҙ. Үҙебеҙ тураһында хәбәр иткән юҡ ине. Быйыл, тәүәккәлләп, конкурста ҡатнашырға булдыҡ. Йөкмәткеһе күңелгә ятҡас, „Йәшлек”те яратып уҡыйбыҙ. Унда сыҡҡан файҙалы, фәһемле мәҡәләләрҙе дәрестәрҙә файҙаланабыҙ”, − тип һөйләй мәктәп директорының уҡыу-уҡытыу буйынса урынбаҫары Гөлнур Ғәлимйән ҡыҙы Мөхәмәтйәнова.\nМәктәп уҡыусыларының ҡаҙаныштары етерлек – мораҙымдар район, төбәк-ара кимәлдә үткәрелгән спорт ярыштарында һынатмай, шахматсылар, саңғысылар командаһы гелән алдынғы урындарҙы яулай. Төрлө мәҙәни сараларҙа ла мәктәп уҡыусылары – конкурс призерҙары. Белем усағының үҙенең бай емеш-еләк, йәшелсә баҡсаһы бар. Ағиҙел йылғаһы буйында урынлашҡан мәктәп участкаһында бар нәмә лә уңа. Мәктәп ашханаһына йыл әйләнәһенә етерлек кәбеҫтә, картуфты, ҡарағат, ҡурай еләгенән ҡайнатмаларҙы үҙҙәре әҙерләй, артып ҡалғаны көҙгө йәрминкәләрҙә һатыуға сығарыла. Мәктәп бюджетын байытыу ниәтендә быйыл дарыу үләндәре йыйып, шуны һатыуға сығармаҡсылар.\nМораҙымдар тағы ла бер һөйөнөслө ваҡиға кисергән – быйыл мәктәп базаһында балалар баҡсаһы асылған. Хәҙер эшләгән әсәйҙәргә сабыйҙарын ҡайҙа ҡуйырға тип борсолаһы түгел. „Белем алыу өсөн барлыҡ шарттар ҙа бар, тик мәктәптең спорт залы булмауы ғына уңайһыҙлыҡтар тыуҙыра. ҡышҡыһын уҡыусылар физкультура дәрестәрен тышта үткәрергә мәжбүр”, − ти уҡытыусылар.\nБөтә коллективтары менән гәзитебеҙгә яҙылған матбуғат дуҫтарына редакциянан бүләккә алып барған „Йәшлек”тең логотибы төшөрөлгән футболкалар бик тә оҡшаны. „Район кимәлендә үткәрелгән спорт ярыштарында үҙебеҙҙең командаға берҙәм форма таба алмай инек. Хәҙер һеҙҙе лә рекламалап, „Йәшлек” футболкалары менән генә сығыш яһарбыҙ инде”, − тип һөйөнөп хушлашып ҡалды улар.\nВ. ХӘБИРОВ фотоһы.


Хыялдар ҡанат ҡуя » "Йәшлек" гәзите\nГазета "Йәшлек" » Новости » Мәҙәниәт » Хыялдар ҡанат ҡуя\nХыялдар ҡанат ҡуя\nБигерәк ҡыҙыҡ был тормош. Кемдер мәктәп йылдарында уҡ кем буласағын аныҡ белеп, шул юлды ҡыуа. Яратҡан һөнәренә эйә булып, эшенән ҡәнәғәтлек алып йәшәй, яңы ижади үрҙәр яулай. Ә икенселәр, йәше ҡырҡ-иллегә етһә лә, һаман үҙ-үҙен эҙләй. Сөнки тәбиғәт тарафынан әҙәм балаһына шул тиклем икһеҙ-сикһеҙ һәләт-мөмкинлек бирелгән, һәм кеше ғүмере буйы шул һәләттәрен, ошоға бәйле тормоштоң да яңы, быға тиклем бөтөнләй таныш булмаған матурлыҡ-хазиналарын берәм-берәм асып, ғәжәпләнеп тә, дәртләнеп-илһамланып та ижад итә башлай, төрлө ниәттәр ҡороп, уға тиҙерәк ирешергә, өлгөрөп ҡалырға тырыша. Һалған көс-тырышлығының емештәрен татып, үҙе лә ҡыуана, яҡындарын, әйләнә-тирәләгеләрен дә шатландыра, һоҡландыра.\nМинең геройым да шундайҙарҙан. Бик бәләкәйҙән йырсы, музыкант булырға хыялланған һәм был мораҙына һикәлтәле-соҡорло урау-урау юлдар аша тик дүртенсе тиҫтәгә аяҡ баҫҡанда саҡ яҡынлашҡан һәүәҫкәр йырсы, композитор – Күгәрсен районының Үрге Бикҡужа ауылы егете Риф Бикбаев ул. Ихласлығы, эскерһеҙлеге, күңел матурлығы лирик йырҙарында ла ярылып ята.\nГармун ене ҡағылғаны\nАтайым башҡарған «Уйыл» йырын, ул уйнаған ҡурай моңдарын бишектән үк күңелемә һалып ҡуйғанмын һәм улар һаман да ҡолағымда сыңлап тора төҫлө. Мәктәпкә бармаҫ борон күршебеҙҙә йәшәгән уҡытыусы Фәниә апай менән уның ире Альберт ағай Айҙарбәковтарҙың концерттарҙа гармунда уйнап, йырлап-бейеүенә ҡыҙыға торғайным. Ағайҙың гармунын бер тапҡыр ғына булһа ла ҡулымда тотоп ҡарағым килә ине. Баланың ҡыҙығыуын күрептер инде, бер көндө күршеләр гармундарын минең ҡулға тотторҙо. Ҡулымда хәс тә гәлсәрме ни – төшөрөп ватыуҙан ҡурҡҡан шикелле, бик һаҡ ҡына уға ҡағылдым да, ҡайыштарын ипләп кенә иңемә кейеп, көмөш сыңдар тулы шыма гармун телдәрен бармаҡтарым менән һыйпап алдым. Апай менән ағайҙың шундай ҙа ҡиммәтле хазиналарын миңә ышанып тапшырыуынан башым, гүйә, күккә тейҙе. Баҙнатһыҙ ғына телдәренә баҫып, бер-ике бысҡылдатып алдым. Ниңә һуң гармун Альберт ағайҙың ҡулында саҡта уның бармаҡтары биттәренән һарылып-һарылып матур көй сыға ла, минекенән бысҡылдау ғына сыға икән? Их, өйрәтһәләр ине мине лә ошо сергә!\nОшо мәлдән һуң миңә гармун ене ҡағылды ла инде. Теләгемдең шул тиклем дә ҙур икәнен күргән атайым бер көндө өйгә ялтырап торған гармун тотоп ҡайтып инде лә миңә һуҙҙы:\n– Мә, улым, хыялың тормошҡа ашһын. Һинең оҫта гармунсы булып китеүеңә ышанам, – тип, башымдан һыйпаны.\nМинән бигерәк әсәйемдең шатланыуы!\nШул көндән гармуным минең иң яҡын дуҫыма, серҙәшемә әйләнде. Ә телемдән йыр-моң китмәне. Хәтеремдә, беренсе класҡа барғанда тәүге тапҡыр кеше алдына сығып йырланым.\nӘрмелә лә музыканттар почетта\nАтай-әсәйемә рәхмәт инде: һәләтемде үҫтерергә тигән теләктәре ҙур булды – мине Өфөләге Нариман Сабитов исемендәге республика музыка мәктәбенә уҡырға ебәрҙеләр. Тынлы ҡоралдарҙа уйнау серҙәрен үҙләштерҙем. Бында уҡыған егеттәр өсөн шуныһы бик ҡулай булып сыҡты – уҡытыусыларыбыҙ беҙгә әрмелә лә музыкант булып хеҙмәт итәсәгебеҙ тураһында алдан киҫәтеп ҡуйҙы. Шунлыҡтан да бар көстө тынлы ҡоралдарҙа уйнарға өйрәнергә йүнәлттек. Тырышлыҡ бушҡа китмәне – Ленинградта урынлашҡан хәрби частың тынлы оркестрына эләктем.\nҺанаулы ғына ваҡыт ни, үтте лә китте. Тик әрмелә тынлы оркестрҙың минеке түгел икәнлегенә төшөндөм. Күңелгә ятып етмәне. Кемлеккә уҡырға хәҙер?\nБер аҙ аңҡы-тиңке килгәс, тоттом да... тегенсегә уҡырға индем. Күңел төпкөлөндә барыбер бер өмөт быҫҡый ине: берәй ваҡыт артист булып китһәм, сәхнә кейемен, исмаһам, үҙем тегермен. Шулай итеп, тегенсе һөнәрен дә үҙләштерҙем. Халыҡта, эштең бер ниндәй ҙә ояты юҡ, тигән төшөнсә бар бит. Алдан шуны әйтеп китеү мөһим: был һөнәрем бер килке мине һәм ғаиләмде аҫраны.\nЕгет кешегә етмеш төрлө һөнәр ҙә әҙ\nЙырсы, музыкант булыу теләге үҙенекен итте. Өфө сәнғәт училищеһының вокал бүлегенә инеп, ике йыл уҡыным – тауышым етмәне. Сәнғәт институтының театр бүлегендә лә һәләтемде һынап ҡараным. Тик ниңәлер барыһы ла минең өсөн бик уң булманы – унан да киттем. Ошо уҡыу йылдарында ауылдан килгән йәштәрҙең – егеттәрҙең генә түгел, ҡыҙҙарҙың да дөйөм ятаҡта эсеүен, тәмәке тартыуын күреп, эс бошто. Шуға ҡаршы көрәш ойоштороп ебәрҙек һәм, әйтергә кәрәк, яҡшы ғына һөҙөмтәгә өлгәштек. Тик яҙмыш мине еңел генә итеп кире ауылға ташланы. Өлкән йәштәге әсәйем дә түшәккә йығылғайны.\nТегенсе һөнәрем нәҡ ошо мәлдә ҡотҡарҙы ла инде: ауылыбыҙҙан да, тирә-яҡтан да күлдәк-халат, башҡа кәрәк-яраҡ тектереүселәр шул тиклем күп булып сыҡты – өлгөр генә.\nӨфөлә йәшәгән саҡта, кәрәге тейер тип, бәйләү машинаһын да үҙләштергәйнем. Был һөнәремдең дә файҙаһы тейҙе: ауылдаштарыма, таныш-белештәремә нимә кәрәк, шуны бәйләнем. Ойоҡбаш-бейәләйҙән башлап свитер-кофталарға тиклем бәйләттеләр. Епте Ырымбурҙан барып, Минскиҙан яҙҙырып алдым. Ҡыҫҡаһы, үҙемдең бәйләү-тегеү һәләтемде тулыһынса бойомға ашырҙым.\nҮҙ һәләт-мөмкинлектәреңде асыу, үҫтереү өсөн ҡала ере шул тиклем дә ҡулай. Унда ниндәй генә уҡыу йорто юҡ та, ниндәй генә курс эшләмәй.\nӨфөлә ваҡытымды бушҡа әрәм итмәгәнемә һөйөнөп бөтә алмайым. Массажсылар курсын тамамлағайным. Был һөнәрем түшәккә йығылған әсәйемде аяҡҡа баҫтырырға ярҙам итте. Өс йыл аяғына баҫа алмаған ғәзиз кешемә ай буйы өҙлөкһөҙ массаж эшләй торғас, ул йүгереп китте. Әле лә, 81 йәштә булыуға ҡарамаҫтан, үҙ аяғында, зиһенендә.\nӨлкән кешенең ни, зиһене юғалған саҡтар ҙа булғылап ала. Шул саҡ башына массаж яһап, көйләп ебәрһәм, әсәйем һин дә мин булып китә.\nБулмышым менән ауыл кешеһемен\nАуыл ерендә кеше асҡа үлмәй ул, тигән һүҙҙәрҙең раҫлығын ауыл тормошо үҙе үк иҫбатлай. Иренмәйенсә, мал, ҡош-ҡорт аҫраған, баҡса үҫтергән, башҡа кәсепселек менән булған кеше рәхәтләнеп йәшәй генә. Шөкөр, ауылыбыҙға иман, ҡот ҡайта башланы. Сөнки ауылдаштарымдың күңеле көндән-көн таҙарып, сафлана бара. Өҫтәүенә, меценат Марс Хәбибулла улы Юлбарисов ауылыбыҙҙа мәсет һалдырырға булғас, бөтә ауыл менән бураһын күтәреп ултырттыҡ. Иман йорто хәҙер тирә-яҡҡа нур сәсеп ултыра.\nҒөмүмән, ойоштороусыһы, әйҙәп йөрөүсеһе булһа, ауылдаштарым шул тиклем әүҙем, булдыҡлы. Өмәләр үткәреп, зыяратты кәртәләнек, урамдарҙы таҙартып, төҙөкләндерҙек. Тирә-яҡтағы шишмә-йылғаларыбыҙҙы сүп-сарҙан әрсеп, төҙөкләндереп ебәрһәк, тағы ла яҡшыраҡ булыр ине. Беҙҙең эргәлә шул уҡ меценатыбыҙ башланғысы менән турбаза төҙөлә башлауы – ауыл халҡы өсөн үҙе бер яҡшы яңылыҡ, тормошто яҡшы яҡҡа үҙгәртеп ебәреү өсөн этәргес көс буласаҡ, яңы эш урындары барлыҡҡа киләсәк. Маҡсатыбыҙ – унда эскелек менән мауыҡмаған, эшлекле кешеләрҙе эшкә йәлеп итеү. Ауылдаштарымдың һәр береһе быға лайыҡ, тип иҫәпләйем. Алла бирһә, тиҙҙән беҙҙең ауыл эргәһенә ял итергә тип эркелеүселәр күбәйәсәк. Үрге Бикҡужа ауылы халҡының бурысы – үҙҙәренең йәшәйеш-көнкүрешен лайыҡлы итеп күрһәтеү, булдыҡлылыҡтарын, йүнселлектәрен раҫлау.\nЙәшәйем тигән кешегә кәсебе сығып ҡына тора. Ауыл советы, урман хужалығы менән килешеп, урмандан миндек, ялан-ҡырҙарҙан селек һеперткеләр әҙерләп, ҡалаға илтеп тапшыра башланым. Бөрйән районынан йүкә ағасы алып ҡайтып, һалабаш һалам. Көрәк-һәнәк һаптары эшләйем. Һәр кәсеп, ҙур булмаһа ла, үҙ килемен килтерә. Бер яҡтан, ошо продукцияны һатыуҙан аҡса килһә, урман хужалығы тирә-яҡты селектән таҙартҡан, ағастарҙы секатор менән ҡырҡып йәшәрткән өсөн дә аҡса түләй. Күреүебеҙсә, халҡыбыҙ кәсепселеге тәбиғәттең үҙе өсөн дә отошло. Ә был миңә синтезатор һатып алыу форсатын бирҙе.\nУрмандың шундай сихри көскә эйә икәнлеген төшөндөм. Миндеккә япраҡ әҙерләп йөрөйөм, ә күңелгә әллә ниндәй илаһи көй-моңдар килә. Яңы ғына тыуған көйөмдө диктофонға яҙа һалам һәм, өйгә ҡайтҡас, синтезаторҙа уйнап ҡарайым. Шул рәүешле утыҙлап көй яҙҙым. Шуларҙың егермеһенә һүҙҙәрен таптым – халыҡ араһына сығып йырларлыҡ йырҙар ҙа барлыҡҡа килде. «Моң» студияһына рәхмәт, йырҙарыма аранжировкалар эшләп, мөмкинлектәремде киңәйтеүгә булышлыҡ итә. Студия хеҙмәткәрҙәре бик ихлас булып сыҡты – йырҙарым дискыһын сығарыу теләген күтәреп ала һалдылар.\nШулай итеп, бала саҡтан йөрәгем түрендә ҡәҙерләп, бәпләп кенә йөрөткән уй-ниәттәремде дүртенсе тиҫтәгә аяҡ баҫҡас бойомға ашырыуға өлгәшә башланым. Бының менән үҙемде бик бәхетле тоям.\nЙырҙың йыртығы юҡ\nЙыр-моңға күңеле сарсаған ауыл халҡы йырҙарымды, көйҙәремде яҡын ҡабул итте. Һәр концертта, сараларҙа сығышымды алҡышлап ҡаршы алалар һәм оҙаталар. «Сорғояҙ нурҙары» тигән вокаль төркөмө ойоштороп, ауылдарҙан таланттарҙы йәлеп итәбеҙ. Йәше-ҡарты, төрлө милләт вәкилдәре – барыһы ла бар беҙҙең төркөмдә. Сөнки беҙҙең яҡтарҙа элек-электән төрлө милләт кешеләре бер туғандай йәшәгән һәм, мин башҡорт, һин сыуаш, ул урыҫ, тигән нәмә булмаған һәм юҡ. Беҙ барыбыҙ ҙа – тәбиғәт тарафынан яратылған әҙәм балалары. Эскән һыуыбыҙ, һулаған һауабыҙ, ашаған икмәгебеҙ ҙә бер. Барыбыҙ ҙа ошо ерҙә бәхетле йәшәү өсөн тыуғанбыҙ. Шунлыҡтан беҙ бер ғаилә булып йәшәйбеҙ, бер-беребеҙҙе, хатта йырҙарыбыҙҙы ла аңлайбыҙ, яҡын ҡабул итәбеҙ.\nӨмөттәр ҙур, хыялдар яҡты\nУйлап-уйлап, асылында шундайыраҡ фекергә киләһең: беҙ барыбыҙ ҙа быға тиклем алдаҡ донъяла йәшәгәнбеҙ һәм шуға күнегеп киткәнбеҙ. Беҙҙең өсөн барыһын да кемдер уйлап, йәшәйеш-көнкүрешебеҙҙе ҡороп, ата-бабаларыбыҙҙан изге мираҫ итеп ҡалдырылған йолаларыбыҙҙы онотоп, яһалма байрамдар ойоштороп йәшәп ятҡанбыҙ. Әйтәйек, йылға инешенә ферма ултыртып, етмәһә, тамағын быуып, хәҙер һыуыбыҙҙы фильтрлап эсәбеҙ.\nҠайһыһы дөрөҫ: йылға-шишмәләребеҙҙе беҙгә нисек бирелгән, шул килеш һаҡларға тырышыумы, әллә булмаһа, тәүҙә бысратып, аҙаҡ фильтрлап эсергә маташыумы?\nОшо һорау тормош-йәшәйебеҙҙең һәр өлкәһенә лә ҡарата урынлы. Беҙ ысын тормош менән йәшәйбеҙме, әллә асылыбыҙҙан, булмышыбыҙҙан айырылғанбыҙмы?\nЭлек бит беҙҙең ауылда һыу тирмәне булған. Әсәйемдең һүҙҙәренсә, уның ононан бешерелгән икмәк тәме менән айырылып торған. Әле шуны тергеҙергә ине.\nАуыл халҡы һарыҡ, һыйыр тиреһен ҡайҙа ҡуйырға белмәй. Шуға күрә тире эшкәртеү цехы асып ебәреү ҙә бик һәйбәт булыр ине.\nҮҙем ҡуян да үрсетеп ҡараным. Был эш артыҡ көс тә, сығым да талап итмәй. Серенә бер төшөнөп алһаң, әйҙә, рәхәтләнеп, ҡуян ите аша, тиреһен эшкәртеп, балаларға тунын, бейәләйен тек.\nҺауын кәзәһен үрсетеп, кәзә һөтөнән ҡымыҙ эшләп һатырға ла була. Ҡыҫҡаһы, эшләйем, йәшәйем, тигән кешегә ҡырҡ эш ҡырылып ята. Тәүәккәлләп, тотон ғына. Был эштәргә бигерәк тә йәштәрҙе йәлеп итеү арыу булыр ине. Ауыл кешеһенең үҙ сабынлығы, һөрөнтө ере булһа, ул үҙен ҡол итеп түгел, үҙе йәшәгән, эшләгән еренең хужаһы итеп тойоп, ергә берегеп йәшәйәсәк. Шулай булмай ни, ерҙән айырылһаҡ, ул икенселәр ҡулына төшһә, аҙаҡ урман-ҡырҙарға сыға ла, бара ла алмаясаҡбыҙ бит. Күңел күҙе асылһын ине халыҡтың.\nРифтең бәйнә-бәйнә һөйләгәндәрен\nРәшиҙә Мәхийәнова яҙып алды.\nСығыу ваҡыты 14-08-2010, 15:54 | Ҡаранылар: 2080\nҮҙ баһаһын белгән ғорур кеше ине\n"Тыуған яҡтан илһам алам"\nҺаумы, мин – Бәхет!\nИрҙәргә күңелем ҡалды


«Салауат Юлаев» клубы һаҡсыһы Захар Арзамасцев: «Беҙҙән күберәк талап итергә кәрәк, Вестерлунд йомшаҡ» - видео // Спорт | новости башинформ.рф\n«Салауат Юлаев» клубы һаҡсыһы Захар Арзамасцев: «Беҙҙән күберәк талап итергә кәрәк, Вестерлунд йомшаҡ» - видео\n14:11, 24 ноября 2017 Спорт\n«Салауат Юлаев» клубы һаҡсыһы Захар Арзамасцев: «Беҙҙән күберәк талап итергә кәрәк, Вестерлунд йомшаҡ» - видео Фото: «Башинформ» мәғлүмәт агентлығы\nӨФӨ, 2017 йыл, 24 ноябрь. /«Башинформ» мәғлүмәт агентлығы, Наталья Овчарук/.\nҮҙ боҙҙарында «Аҡ Барыҫтан» 0:5 иҫәбе менән отолғандан һуң «Салауат Юлаев»тың бер нисә хоккейсыһы көйәрмәндәр менән аралашырға һәм еңелеүҙәре өсөн йәнә ғәфү үтенергә булды. Һөйләшеүҙең видеояҙмаһы социаль селтәргә һалынған.\nЗахар Арзамасцев эскерһеҙ кеше булып сыҡты. Өфө боҙ дружинаһы һаҡсыһы башҡорт хоккейы көйәрмәндәре менән аңлашырға маташты:\n«Беҙҙән күберәк талап итергә кәрәк. Вестерлунд ныҡ йомшаҡ, — тине уйынсы. — Беҙгә һаҡсыларҙы пропагандалайҙар. Беҙҙән нимә талап итәләр, шуны эшләйбеҙ. Һөҙөмтә — голдар юҡ. Тренерҙар штабы барыбыҙҙың да бер төрлө уйнауын теләй».\nЗахар Арзамасцев фекеренсә, «Салауат»тың генераль менеджеры хоккейсыларҙы йыш алмаштыра, ләкин һөҙөмтә юҡ.\n«Дөрөҫөн әйткәндә, ошондай уйындан һуң миңә бында сығыуы оят, — тине хоккейсы, башын түбән эйеп, көйәрмәндәр менән аралашыу ваҡытында. — Вайсфельд хәйләкәр һәм һуңғаса фин тренерҙарын яҡлай, сөнки уларҙы эштән бушатһалар, уны ла алыуҙары ихтимал».


Хәбәрҙәр: Шарм-әл-Шәйех өҫтөнә ҡояш ҡалҡырмы?\nШарм-әл-Шәйех өҫтөнә ҡояш ҡалҡырмы?\nШаршамбы көн Мысыр президенты генерал Ас-Сиси иҡтисады Британия һәм Рәсәй туристары китеүҙән зыян күреүсе Ҡыҙыл диңгеҙ буйындағы курорт-ҡалала булды. Ас-Сиси Синай өҫтөндә “Колгалымавиа”аэробусы бортында теракт версияһы элеккесә версия ғына булып ҡалыуы тураһында белдерҙе:\n“Шуны әйткем килә: тикшереү һөҙөмтәләре асыҡланмай тороп, ниндәйҙер һығымталар яһарға ашығырға кәрәкмәй. Уның һөҙөмтәләрен асыҡтан-асыҡ иғлан итәсәкбеҙ. Беҙ бер нәмәне лә йәшерергә йыйынмайбыҙ.”\nМәскәү авиабәйләнештең төп шарты итеп гарантияланған халыҡ-ара кимәлдәге именлек саралары булдырыуҙы атай. Рәсми Ҡаһирә раҫлауынса, лайнер һәләкәтенән һуң, аэропорттарҙа һәм шифахана ҡалаларында тағы ла нығыраҡ тәртип булдырылған да инде.\nДонъяның киң мәғлүмәт саралары, властарҙың ул тәрибен декоратив, тип атай һәм Мысырҙа багаждарҙы заманса һаҡ, контроль системалары аҫтында тотоу өсөн белгестәр булмауын хәбәр итә, теләһә ниндәй именлек системаларын иһә ҙур булмаған ришүәт ярҙамында урап үтергә мөмкин тип бара.


Күҙ тейеү | Әбйәлил - Абзелил\nӘбйәлил - Абзелил > вәғәздәр > Күҙ тейеү\n« Тура юл\nПәйғәмбәребеҙ салаллааһу ғәләйһи үәс-сәләм: «Күҙ тейеү – хаҡ нәмә», тине. Был хәҙистең тулы әйтелешендә ошондай юлдар бар: «Ҡайһығыҙ булһа ла үҙегеҙҙә, байлығығыҙҙа, йәки башҡаларҙа үҙенә оҡшаусы әйберҙе күрһә, был әйберҙең хәйерле булыуын, бәрәкәтен һораһын, сөнки күҙ тейеү – ул хаҡ», — тигән.\nКешенең насар уйҙары яман ниәтте тыуҙыра һәм үҙенә күрә насар теләк теләгән кеүек тәьҫир итә. Күҙ ҡарашының тиҫкәре энергияһы эләгеү сәбәпле, кеше йәнендә рухи проблемалар тыуҙыра һәм, уны эстән емергән күңел, тән ауырыуҙарын тыуҙыра. Көндәрҙән-бер көндө быға дусар булған кеше ауырый башлай... Башта тәненә дауа эҙләп табибҡа бара, хәстәханаларҙа дауалана, дарыуҙар ҡабул итә, ләкин файҙаһын ғына күрмәй...\nҒалимдар кешенең күҙ ҡарашы ҡеүәтле биоэнергетик көскә эйә тиҙәр. Улар тикшереүҙәр һөҙөмтәһендә ошондай һығымтаға килгән: күҙҙән тарала торған нурҙар ҡыҫҡа тулҡынлы, улар, лазер йәки рентген нуры кеүек, тәнгә үтеп инергә, эске органдарға, үҙәк нерв системаһына, мейегә һәм бөтә организмға йоғонто яһарға мөмкин.\nКүҙ тейеүҙән кешеләр ауырый башлай, хатта яман күҙ хайуандарҙы һәм кешеләрҙе лә үлтерә, ир менән ҡатын араһын боҙоуға сәбәп була. Аллаһ Тәғәлә уны әҙәм балаларын һынау өсөн бар иткән", — тип әйтә дин әһелдәре.\n“Бәҡара” сүрәһенең 102 нсе аятында Аллаһ Тәғәлә әйтә:\nوَمَا هُم بِضَارِّينَ بِهِ مِنْ أَحَدٍ إِلَّا بِإِذْنِ اللَّهِ وَيَتَعَلَّمُونَ مَا يَضُرُّهُمْ وَلَا يَنفَعُهُمْ\n«...үә мәә һүм бидаарриинә биһи мин әхәдин илләә би'иҙни-лләәһи үә йәтәғәлләмүүнә мәә йәдурруһум үә ләә йәңфәғүһүм...»\n«… Аллаһның рөхсәте булмаһа, бер кеше лә икенсе берәүгә зарар китерә алмай, сихыр менән дә, күҙ тейҙереп тә…»\nБыл аятта зарар килтерә алмай тигән икән, тимәк, Аллаһтың рөхсәте бар. Ә ни өсөн Аллаһ кемгәлер зарар итергә рөхсәт итә? Бында яман күҙле кеше лә, унан зарар күреүсе лә ғәйепле. Зыян күреүсенең ғәйебе күберәк тә бит. Әгәр кеше көнләшеп ҡарамаһа, күҙ теймәй. Ә хөсөтсөлөктө, көнләшеүҙе нимә килтереп сығара һуң? Һеҙҙең байлығығыҙ, матурлығығыҙ, белемегеҙ, балағыҙ, ғөмүмән, бөтә нәмә кешелә көнләшеү хисе тыуҙырырға мөмкин. Йәғни кешенең йорто ла, ишек алдындағы машинаһы ла, һыйыры ла, аты ла, һарығы ла, ҡош-ҡорто ла ҡыҙығыу уята ала һәм уларға күҙ тейә. Был зарарлы күҙҙәрҙән хужаның һыйыры ла, тауығы ла ятып үлә. Уҫал күҙҙең һөҙөмтәһе арҡаһында өйҙә үҫеп ултырған гөл-сәскәләрҙә ҡорой.\nЯман күҙ – ғәрәпсә «айн-аль-хасан» – бер кешенең икенсеһенә ҡыҙығып, көнсөллөк менән, саманан тыш һоҡланып ҡарауын аңлата һәм төрлө ауырыуҙар, күңелһеҙлектәр килеп сығыуына сәбәп булып тора.\nКүҙ тейеүҙең билдәләрен кеше үҙе лә һиҙә. Күҙ тейеү – ул һәр яҡлап тиҫкәре йоғонто яһай: кеше ғаилә ҡора алмай, уның иммунитеты зәғифләнә, башы ауырта, тыны ҡыҫыла, хәле бөтә, уйлаған пландары барып сыҡмай, эштәре алға китмәй...Ошо нисбәттән пәйғәмбәребеҙҙең сәхәбәһе Хафиз ибн Хәжәрҙең һүҙҙәрен иҫкә төшөрәм: «Бар ауырыуҙарҙы доға ярҙамында дауалау һәм Аллаһы Тәғәләнән яҡлау эҙләү, ауырыуҙарҙы дарыуҙар ярҙамында дауалауға ҡарағанда күпкә файҙалыраҡ.»\nӘ күҙ тигән кешелә уның ниндәй билдәләре күҙәтелә? – тигән һорауға сихыр һәм күҙ тейеүҙе дауалалаусы Ильяс хәҙрәт Тепаев (сайт: https://matbugat.ru/news/?id=2076) – Иң элек күкрәк ҡыҫыла, тамаҡ төбөнә төйөр ултыра, тын ҡыҫылыуҙан һулышы насарлана, башы әйләнә, ауырта, ҡолағына тауыштар ишетелә. Кеше насар йоҡлай башлай, һаташа, быҫтыға. Унан ауыртыуҙар башҡа, яурын өлөшөнә күсә. Күптәр уны тоҙ ултырыу тип уйлай. Күҙ тейеү арҡаһында ғаилә ҡора алмай йөрөүсөләр, балаға уҙа алмаусылар ҙа байтаҡ. Шулай уҡ өйләнешкән ир менән ҡатын араһы боҙола, эш урынында проблемалар барлыҡҡа килә. Һөҙөмтәлә депрессия, агрессия хасил була, кешенең холҡо үҙгәрә.\nКүҙ тейҙереүсе мигрень, эпилепсия, аритмия кеүек ауырыуҙары ғазап менән сигеп йәшәй. Һуңыраҡ уның хикмәттәре ҡорһаҡ өлөшөндәге ағзаларға, унан аяҡтарға күсә. Ҡатын-ҡыҙҙарҙа миома, киста, башҡа төр шештәр шул сәбәпле лә барлыҡҡа килә. Күҙ тейеү кешелә булған ауырыуҙарҙы бер нисә тапҡырға арттыра. Ул төшөнкөлөккә бирелә, күңел аслығынан, йәғни рух ярлылығына шифа таба алмауҙан ыҙалай. Ауырыу йәнен ошо ҡот осҡос даими көсөргәнешлектән азат итеү өсөн үҙ-үҙенә ҡул һалыуға тиклем барып етергә мөмкин.\n– Күҙ тейеүҙән укол, дарыуҙарҙың файҙаһы бармы? Шештәргә, әйтәйек, миома, кистаға операция яһаған осраҡта күҙ тейеү бөтәме?\n– Күҙ тейеүҙе томография, УЗИ, анализдар күрһәтмәй. Шуға табибтар ауырыуға дөрөҫ диагноз ҡуя алмай. Билдәле, укол, дарыуҙарҙың файҙаһы юҡ, булған осраҡта ла ваҡытлыса ғына. Операция яһағанда шеш алына, ә организмда төп сәбәп – кире энергия ҡала. Шуға ла ҡайһы бер ваҡыт шеш ҡабат үҫә йәки был негатив энергия башҡа көсһөҙ ағзаға оялай. Кешене күҙ тейеүҙән азат итмәгәндә, ул уның йәнен дә, тәнен дә кимереп тора. Кеше ҡарап тороуға сәләмәт кеүек, шуға ла, ышанмайынса, уны «симулянт» тип атарға ла мөмкиндер. Тәүҙә операция яһатырға ризалыҡ биреп, ләкин операцион өҫтәлгә ятмай, беҙҙә дауаланғандан һуң 10 көн эсендә бер ниндәй хирургик ҡатнашыуһыҙ башҡа шештәрҙең юҡҡа сығыу осраҡтары байтаҡ күҙәтелә. Табибтар үҙҙәре лә ғәжәпләнә. Негатив киткәс, организм тиҙ һауыға, — тип әйтә Ильяс хәҙрәт.\nАта — әсәнең һоҡланыуынан балаға күҙ тейеү ҡайһы берәүҙәргә ғәжәп булып тойолһа ла, был ысын-барлыҡ. Үҫеп килгән балаларға, бигерәктә сабый балаларға күҙ тейеү йышыраҡ күҙәтелә. Хатта сабыйҙың үҙ әсәһе лә балаһына һоҡланып күҙ тейгеҙә. Әлбиттә, әгәр әсә кеше балаһын күкрәк һөтө менән имеҙһә, был уның күҙ тейеүен юҡҡа сығара. Бында ата-әсәнең үҙ балаларына ҡарап Аллаһы Тәғәлә балаға биргән теге йә иһә был сифаттарын өҫтөнлөк тип ҡабул итеүе күҙ тейеүгә килтерә. Аллаһы Тәғәлә балаға бүләк итеп биргән сифатты әле ҡайһы берәүҙәр үҙҙәренең ҡаҙаныштары тип тә уйлай башлайҙар. Ә беҙ иң тәүҙә Кемгә рәхмәтле булырға тейешбеҙ һуң?! Шуға ла һәр ваҡыт бисмилләһен әйтеп, баланы ҡарағанда ла, ҡулға алғанда ла «Аллаһ Әкбәр», «Машалла», «Әлхәмдүлилләһи», «Сүбхәнәллааһ», «Ләә иләәһә илләллааһ», «ләә хәүлә үә ләә ҡүуәтә илләә билләәһи», «Әстәғфируллааһ», әйтер кәрәк.\nӘгәр инде күрше йәки сит ҡатын-ҡыҙ, йәки ҡаты күҙле ир кеше баланы күреп, уның матурлығына һоҡланып: «Ай, бигерәктә матур инде. Алсаҡ, шат күңелле бала», — тип сабыйға оҙаҡ ҡына ҡарап торһа һәм улар сығып китеүгә бала илай башлаһа – был күҙ тейеүҙең ғәләмәте инде. Йәш бала бер туҡтауһыҙ тейерлек илай, тынысһыҙлана, тотлоға, күңелендә ниндәйҙер ҡурҡыу хасил була.\nҠайһы берәүҙәр баланы күҙ тейеүҙән һаҡлар өсөн, күҙҙең иғтибарын ситкә юнәлтеү маҡсатынан сығып сабыйға маңлайына ҡором, йәки эйәгенә помада һөртәләр. Бының файҙаһы юҡ. Аллаһ Тәғәлә һаҡламағанды, ниндәйҙер помаданың эҙе һаҡламаҫ.Ә инде бала ҡулына һәм кейеменә төрлө нәмәләр тағыу шәриғәткә ҡаршы килә, хәрәмгә инә, Аллаһҡа түгел, ә уларға тәүәккәлләү, уларҙан ярҙам һорау булып сыға. Ул ширеҡ, йәғни оло гонаһ һанала. Дауаны бары тик Аллаһ ҡына бирә, шуға ла барыһын Унан һорарға кәрәк.\nЯман, йәғни ҡаты күҙле булыу сәбәбе кешенең иманһыҙлығынан киләлер. Ул ҡара көнсөлөктән, ҡаты күңеллелектән киләлер. Шулай уҡ кешенең артыҡ ныҡ һоҡланыуы ла күҙ тейеүгә килтерергә мөмкин. Бер төр кешеләр үҙҙәрендә шундай көс барлығын тойоп, көндәшенә насар булһын өсөн махсус шулай эшләйҙәр, ҡайһы берәүҙәр бындай «һәләттәре» барлығын һиҙмәйҙәр. Кешенең социал селтәрҙәге фотоларына ҡарап, уға күҙ тейгеҙергә мөмкин, сөнки әҙәм балаһына кемдер һоҡланып, кемдер ҡыҙығып һәм насар ниәт менән көнләшеп ҡарай.\nӘгәр ҙә һин Аллаһ биргән ниғмәттәрен дә булғанда үҙең ғәфләттә йөрөмәһәң, йәғни даими Аллаһты зекер итеп торһаң, маҡтанмаһаң, маһаймаһаң, күҙ теймәй. Ярты миҙгелгә генә Аллаһты онотһаң, шайтан һине Аллаһ биргән ниғмәттәр менән маҡтанырға ҡоторта, һәм уның һүҙен тотһаң, күҙ тейеүҙе көт тә тор. Бына шул онотолоп киткән бер миҙгелдә хөсөтлө кешенең күҙ ҡарашы – ағыулы уғы килеп ҡаҙала ла инде.\nКүҙ тейгәнен белмәй, шифа табыуҙың ниндәй ысулдар бар – барыһын да ҡулланып ауырыу менән яфаланған кеше, хәле еңеләймәгәс ахыры Раббыһына борола. Бына шул ваҡытта Аллаһтан ярҙам һорап ялбара башлай һәм ул еңеллекте Ҡөръән сүрәләрендә таба. Аллаһ Тәғәләнең беҙгә ебәргән һәр бер ауырыуына Уның дауаһы бар. Тик ихлас күңел, йөрәк күңеле менән Аллаһтан шифа һорар кәрәк.\nКүҙ теймәҫ элек һәм күҙ тейгәс тә Ҡөръән доғалары һәр саҡ уҡыр кәрәк. Намаҙ уҡыған кеше ул сүрә-аяттарҙы һәр саҡ ҡуллана. Ә инде үҙ-үҙен һауыҡтырыуға килгәндә – сәләмәтләндереү аяттарын белеп, ихлас күңелдән уҡыһа, дауалай ала. «Ихлас», «Фәләҡ», «Нәс» сүрәләрен, белгән доғаларҙы уҡырға кәрәк. Кеше Аллаһ ҡушҡанса йәшәһә, йәне һәм тәне һау була, доғалы кешегә негатив энергия тәьҫир итә алмай. Бигерәктә күберәк ғөсөл алып, тәһәрәтле йөрөү күҙ теймәҫкә кәртә булып тора.\nӘгәр ҙә кеше даими рәүештә юғарыла әйтелгән аяттарҙы ҡабатлап йөрөмәй һәм күҙ тейеүҙән үҙенә һаҡламай икән, уға иртәме-һуңмы күҙ тейеү ихтималы бар. Бындай осраҡта ла бындай мосолмандар махсус доға уҡып шифалана ала. Ә инде күҙ тигән осраҡта нишләргә тигән һорауға Пәйғәмбәребеҙ ейәндәрен Хәсән менән Хөсәйенде һаҡлар өсөн һәр саҡ ошо доғаны уҡып йөрөгән:\nأُعِيذُكُما بِكَلِماتِ اللَّهِ التَّامَّةِ مِنْ كُلِّ شَيْطانٍ وَهامَّةِ وَمِنْ كُلّ عَيْنٍ لاَمَّةٍ\nБыл доға — хәҙис һәм ул ошолай уҡыла: “Уғииҙү күмәә бикәлимәәти лләәһи-ттәәммәәти — мин күлли шайтаани үә һәәммәти үә мин күлли ғәйнин ләммәһ."Хәҙистә был «Аллаһы Тәғәләнең тулы камил һүҙҙәре менән һәр бер шайтандан, боҙоҡлоҡтан һәм күҙ тейеүҙән һыйынам», — тиелә.\nБөгөнгө көндә Аллаһ Тәғәләнең ҡушҡандарын үтәмәй, тыйғандарынан тыйылмай йөрөгәндәр күп. Бигерәк тә яланғас боттарын, күкрәктәрен күрһәтеп йөрөүсе ҡатын-ҡыҙҙар күп. Ундайҙарға күҙ тиҙерәк тиеүсәндер. Хәҙистәрҙең береһендә Аллаһ рәсүле әйткән: «Минең өммәтемдән булғандарҙың күбеһе Аллаһтың тәҡдире буйынса күҙ тейеүҙән үләсәктәр!» (Бохари).\nҠөръән ҡушҡанса йәшәмәйенсә, иблис юлын һайлаған бындай Аллаһҡа ҡаршы барыусылар иң беренсе тиҫкәре энергияға – күҙ тейеү, боҙомдары дусар булыусылар. Аллаһ ундайҙары ташлай, ярҙам итмәй. Шәриғәт талабын үтәп йөрөүсе илдәрҙә йәшәүсе ҡатын-ҡыҙҙарҙа шеш, онкологик сирҙәр юҡ кимәлдә. Шуға ла ошо ауырыуҙарға дусар булаһығыҙ икән, иң беренсе сәбәпте үҙегеҙҙә эҙләгеҙ. Тик һуңлай күрмәгеҙ. Ана шул беҙҙе һынау маҡсатынан Аллаһтың сихыр һәм күҙ яманлыҡтарына кемгәлер рөхсәте бар инде. Был осраҡта ике яҡта һынала һәм зарар күрә.\nАллаһы Тәғәлә барыбыҙға ла ныҡ иман, теүәл ихсан, тәҡүәле булыуҙы насип итһен. Йә Раббыбыҙ, илдәребеҙгә-көндәребеҙгә именлек-тыныслыҡ, дуҫлыҡ-татыулыҡ, ил башлыҡтарыбыҙға ғәҙеллек, ғаиләләребеҙгә бәхет-сәғәҙәт, балаларыбыҙға тәүфиҡ-һиҙәйәт, диндә булмағандарға – тура юл, ауырыуҙарға шифа-сихәт насип итһәң ине. Кешеләрҙең һәм ендәрҙең зарарынан имен ҡыл. Әмин.\nНәс сүрәһе: https://nazir1965.com/x%d3%99%d2%99ist%d3%99r/sura-114-an-nas-lyudi-%d3%99n-n%d3%99s-s%d2%afr%d3%99%d2%bbe-keshel%d3%99r.html#more-7186\nФәләҡ сүрәһе: https://nazir1965.com/x%D3%99%D2%99ist%D3%99r/7181.html\nИхлас сүрәһе: https://nazir1965.com/x%D3%99%D2%99ist%D3%99r/sura-112-al-ixlas-ochishhenie-very-%D3%99l-ixlas-s%D2%AFr%D3%99%D2%BBe-%D2%A1ul%D2%BB%D2%AF%D2%AF%D3%99-llaa%D2%BBu.html\nЭта запись написана автором Назир Сабитов, 05.01.2020 в 23:31, и размещена в категории вәғәздәр. Следите за ответами на эту запись с помощью RSS 2.0. Вы можете написать комментарий или разместить обратную ссылку на своем сайте.


Дистанцион уҡыуға күскән мәктәптәр һанының артыуы мөмкин | ГТРК «Башкортостан» — Новости Уфы и РБ\n22 September 2021 — 16:00 ГТРК «Башкортостан»\nБашҡортостандың Фән һәм мәғариф министры ситтән тороп уҡыу тәртибенә күскән мәктәптәрҙең күбәйеүе ихтимал, тигән фекерҙә.\n«Белем биреү йорттарында ауырыған балалар һаны артһа муниципалитет оперштабтары министрлыҡ менән берлектә дистанцион уҡыу тәртибенә күсеү тураһында ҡарар ҡабул итеүе мөмкин. Ата-әсәнең был хәлде аңлауын үтенәм, — тине Айбулат Хажин. — Беҙ киләһе ике аҙнала белем биреү йорттарында сир таралыуға сик ҡуйылыр тигән өмөттә. Эпидемиологик хәл тотороҡланғас та ғәҙәттәге уҡыу тәртибенә күсәбеҙ».\nМинистр шулай уҡ бөгөнгә иң “ҡыҙыл зона” тип дистанцион уҡыуға күсергә ҡарар иткән 12 районды билдәләне. Дөйөм алғанда муниципалитет ҡарарҙарына ярашлы 116 мәктәптә уҡыған 23 мең ярым уҡыусы өйҙә күнегеүҙәр менән шөғөлләнәсәк. Был республикалағы мәктәп уҡыусыларының 4,5 проценты.


Баймаҡ районының Байыш ауылы уҙған быуаттарға ҡараған ҡурғандары менән күп һанлы ғалимдарҙың иғтибарын йәлеп итә\nӘле лә унда планлаштырылған археологик эштәр бара. Улаҡ 1 тип билдәләнгән урында баҡыр быуатҡа ҡараған боронғо ҡәбилә йәшәгәнен иҫбатланы белгестәр.\nБаймаҡ районының Байыш ауылы тарихи шәхестәргә генә түгел, шул уҡ ваҡытта тарихи ҡомартҡыларҙы ла һаҡлаған урын. Ауылда табылған ҡурғандарҙы, ҡәлғә-ҡаласыҡтарҙы, башҡа әйберҙәрҙе тарихсыларҙың, архелогтарҙың ныҡлап өйрәнеүе тиҫтә йылдар дауам итә. Тәүге тапҡыр бында фән кешеләре 1993-сө йылда аяҡ баҫа. Байыш ауылы тирәләй 400-гә яҡын иҫтәләлекле һәйкәлдәр бар. Археологик эштәр барышында табылған әйберҙәр беҙҙең быуатҡа тиклем 3 мең йыл элек йәшәгән ҡәбиләғә тура килә тип билдәләй белгестәр. Баҡыр осорона хас булған керамик әйберҙәр, руда эҙләү ҡорамалдары бар. Был осорҙа йорт тирәләй улар күпләп эре мал тотҡанын да асыҡлағандар. Улаҡ 1 объектын өйрәнеү бик ҡыҙыҡлы ти ирекмәндәр.\nҠаҙыныу эштәренә төрлө һөнәр кешеләре йыйылған. Кемдәрҙер ҡаҙа, кемдәрҙер табылғандарҙы ипкә килтерә, кемдәрҙер уларҙың күсермәләрен төшөрөү менән мәшғүл.\nҠәбилә түңәрәк урынды биләгән, уларҙың йорт, тирмә, мал көткән урындары асыҡ төҫмөрләнә кеүек. Ирәндек ҡурсаулығында тағы ла бер уникаль урын билдәләнгән. Уны белгестәр Улаҡ 2 тип атаған. Был урын да таштар менән уратып алынған түңәрәк буйлап ҡәбилә йәшәгән тип фарыз итергә мөмкин. Өйрәнеләһе объекттар күп, уларға күпләп ирекмәндәр ылыҡтырып, финанс ярҙам алыу мөһим буласаҡ.


Ололаһаң олоно, ололарҙар үҙеңде - МБУК РДК муниципального района Хайбуллинский район\n/ Клубы / Дома культуры / Янтышевский СДК / Ололаһаң олоно, ололарҙар үҙеңде\nОлолаһаң олоно, ололарҙар үҙеңде\nШәфҡәтлелек айлығы уңайы менән Йәнтеш Мәҙәниәт йорто хеҙмәткәрҙәре “Ололаһаң олоно, ололарҙар үҙеңде” исемле сара үткәрҙе. Оҙаҡ йылдар Мәҙәниәт йортонда эшләп хаҡлы ялға сыҡҡан ветерандарыбыҙҙың хәлдәрен белеп, уларға ярҙам итеп, етеп килгән байрам менән ҡотлап бүләктәр тапшырҙыҡ.\nАрсланова Фәниә апай Мәҙәниәт йортонда директор вазифаһында, ауылдаштарына күңелле ялдар, матур байрамдар, төрлө кисәләр, осрашыуҙар ойоштороп 36 йыл бер урында эшләп ялға сыға.\nӘлеге көндә лә ул мәҙәниәт эшендә ҡайнап йәшәй, ағинәйҙәр клубы етәксеһе. Район, республика конкурстарында әүҙем ҡатнашып призлы урындар яулай. Ә инде Байғусҡарова Ғәрифә инәйебеҙ оҙаҡ йылдар Мәҙәниәт йортонда йылытыусы булып эшләй. Инәй нисек итеп кәритә менән ташкүмер ташып яҡҡандарын хәтерләп алды. “Хәҙер бөтөнләй еңел, әйҙә рәхәтләнеп эшләгеҙҙә, эшләгеҙ” – ти ул йылмайып. Ғәрифә инәйгә оҙаҡламай 80 йәш тула. Шулай булыуға ҡарамаҫтан бик шәп инәй ул, ишек алды тулы гөл баҡса.\nИскужина Фәрҙиә апайҙа 16 йыл Мәҙәниәт йортонда йыйыштырыусы булып эшләп хаҡлы ялға сыға. Ә инде Фәрҙиә апайҙың ихатаһы тулы ҡаҙ – өйрәк. Рәхәтләнеп ҡош-корт аҫырай ул.\nМоталова Мәҙинә апайҙа оҙаҡ йылдар китапханала эшләп хаҡлы ялға сыға. Ағинәйҙәр клубы ағзаһы, мәҙәниәт тормошондала әүҙем ҡатнашып йәшәй. Ишек алды тулы аллы-гөллө сәскәләр, күҙ яуын алып ултыра.\nЫсынлап та кешегә әҙ генә булһала иғтибар итеү ,хәлдәрен белешеү улар өсөн ҙур ҡыуаныс.Беҙҙең барыуыбыҙға улар балалар шикелле ҡыуанып киттеләр. Хаҡлы ялдағы мәҙәниәт ветерандарына иҫәнлек, һаулыҡ, бәхетле ҡартлыҡ теләйбеҙ.


Башҡортостанда “Китапханаға китап бүләк ит!” шәфҡәтлелек акцияһы тамамланды // Йәмғиәт | новости башинформ.рф\nБашҡортостанда “Китапханаға китап бүләк ит!” шәфҡәтлелек акцияһы тамамланды\n9:36, 20 января 2010 Йәмғиәт\nБашҡортостандың бар район һәм ҡалаларында уҙған йылда алып барылған “Китапханаға китап бүләк ит!” шәфҡәтлелек акцияһына йомғаҡ яһалды. Уны БР Мәҙәниәт һәм милли сәйәсәт министрлығы менән Башҡортостан Республикаһының Әхмәтзәки Вәлиди исемендәге милли китапханаһы ойошторғайны.\nБР милли китапханаһының директор урынбаҫары Галина Евдищенконың “Башинформ” мәғлүмәт агентлығына хәбәр итеүенсә, урындарҙа китап йыйыу менән ҡала һәм район китапханалары шөғөлләнгән.\nУның әйтеүенсә, хәйриә марафонының һөҙөмтәләре көтөлгәндән дә күберәк булып, 80 мең китап экземплярына еткән. Китапты иң күп бүләк итеүселәр иҫәбендә муниципаль берәмектәрҙең хакимиәт башлыҡтары һәм уның хеҙмәткәрҙәре, урындағы интеллигенция – табиптар, уҡытыусылар, мәҙәниәт өлкәһе һәм киң мәғлүмәт сараһы хеҙмәткәрҙәре, дин башлыҡтары, хаҡлы ялға сыҡҡандар һәм балалар.\nЙыйылған китап иҫәбе буйынса иң юғары һөҙөмтә Ауырғазы районында, акция һөҙөмтәһендә райондың китапханалар селтәре 15 меңдән ашыу китапҡа тулыланған.\nҠырмыҫҡалы районында бер мең ярым тирәһе китап берәмеге йыйылған. Район хакимиәте башлығы Ирек Сафин китапханаға Николай Карамзин әҫәрҙәренең 18 томлыҡ йыйынтығын бүләк иткән.\n“Башкиргаз” яуаплылығы сикләнгән йәмғиәтенең генераль директоры Альберт Әхмәтшин Кушнарен районы китапханалары фондын тулыландырыуға аҡса бүлгән. Был районда акция һөҙөмтәһендә 2700 китап йыйылған.\nШишмә районының һәр кем өсөн асыҡ библиотекалар фонды “Информреклама” йәмғиәте менән Америка-башҡорт интерколледжы бүләктәре иҫәбенә 4000 экземплярға байыған.\nИң ҙур бүләкләүсе Өфөнән пенсионер Маргарита Злотникова, ул китапханаға китаптар менән бергә граммофон яҙмалары коллекцияһын да тапшырған.


Гимназия үҙ президентын һайланы! - БРГИ1\nҒинуар айында гимназиябыҙҙа һайлап алыу кампанияһы үтте. Гимназия президенты исеменә 10А класы уҡыусыһы Мостафин Ильяс һәм 10Д класы уҡыусыһы Ниғмәтуллин Динислам дәғүә итте. Илдә барған сәбәптәр арҡаһында һайлауҙар онлайн форматҡа күсерелде.\nНисек уҙҙы һуң был һайлауҙар?\nҺәр уҡыусы үҙенә логин менән пароль алды һәм махсус һайлау өсөн төҙөлгән сайтҡа QR- код йәки һылтанма аша үтеп, үҙ тауышын бирҙе.\nСайтта кандидаттар тураһында тулыһынса мәғлүмәт, уларҙың программалары, командалары менән яҙырылған видеола ҡарап була ине. Заманса технологиялар менән булдырылған сайт гимназистарыбыҙға бигерәк оҡшаны.\nҺайлау һөҙөмтәләре буйынса гимназиябыҙ президенты итеп Ниғмәтуллин Динислам һайланды. 2019-2020 йылдың президенты Зарипов Азамат гимназия тормошонда әүҙем ҡатнашҡан, сараларҙы ойоштороп, гимназияны тәртиптә тотҡан командаһына ҙур рәхмәтен белдерҙе.\nЯңы президентыбыҙ Ниғмәтуллин Динислам үҙенең ярҙамсылары, министрҙары менән таныштырҙы, гимназияның артабан үҫешенә йоғонто яһарға, уны яҡшыртырға ант бирҙе. Ярҙамсыларға килгәндә, улар гимназияла бик күп. Үҙәк һайлау комиссияһы үҙе ни тора. Һайлауҙар ойошторғанда уларҙың әһәмиәте шаҡтай ҙур булды, ҮҺК булдырған ғәҙеллек гимназистарға ысынлап яҡшы президентты һайларға ярҙам итте.\nПрезидент һайлауҙары алдынан гимназияла шулай уҡ агитациялар, администрация менән осрашыу үтте. Президентыбыҙ Ниғмәтуллин Динисламға ышанып, ауыр һәм яуаплы вазифаһында уңыштар теләп ҡалабыҙ!\nВидеоролик о сроках подачи заявлений на ЕГЭ


Һаулыҡ һаҡлау » Страница 3 » "Йәшлек" гәзите\nГазета "Йәшлек" » Новости » Һаулыҡ һаҡлау » Страница 3\nТәүге мөхәббәтте нисек оноторға?\nНовости / Һаулыҡ һаҡлау // 14-09-2018, 06:30\nҮҫмер саҡтың иң сихри, татлы, ғазаплы, наҙлы, илерткес бер мәле булып кеше күңелендә тәүге мөхәббәт һаҡлана. Йылдар үтһә лә, яҙмыштар төрлөсә боролоп, әллә нисәмә кеше менән осраштырып-ҡауыштырған хәлдә лә, хәтерҙән юйылмай ошо хистәр. Йырҙа ла: Онотолмай беренсе саф мөхәббәт”, – тип моңланабыҙ бит. Был йырҙа мин һеҙҙең иғтибарығыҙҙы тап “саф” һүҙенә йүнәлтеүегеҙҙе һорар инем. Тап ошо тәүге саф хистәр беҙгә донъяны башҡа төрлө асып бирә: һин үҙеңдән дә ҡәҙерлерәк, кәрәгерәк башҡа кеше барлығын аңлай һәм тоя башлайһың, бөтөнләй ҙә сит кешене юҡһыныу, һағыныу; осрашыуҙан, тәүге ҡосаҡлашыу-наҙланыуҙан баштар әйләнеүе... Кешенең күңеле йыр-моңға, илаһи шатлыҡҡа тула. Кемдер шиғыр яҙа башлай, кемдеңдер башҡа ниндәйҙер шөғөлө асыла – бына ниндәй көскә эйә ул тәүге һөйөү! Беренсе иң көслө, ялҡынлы хистәр – улар күңелдән бер ҡасан да юйылмаясаҡ. Нормала үҫешеп һәм йомғаҡланған мөнәсәбәттәр киләсәктә кешенең йөрәгендә бер илаһи, илерткес, әкиәткә оҡшаш матур мәл булып һаҡлана. Әммә тәүге “мөхәббәттән” мәңге уңалмаҫлыҡ яра алғандар барлығын да оноторға ярамай. Йәш саҡта ни тиклем хистәрҙең ярһыу булыуын иҫәпкә алғанда, был кешеләрҙе лә аңларға булалыр. Тик ошо мәлдә мин былай тип әйтер инем: “Кешем, үткәндәрҙе онотоп булмаһа ла, һис юғында уларға рәхмәт әйтергә онотмайыҡсы... Сөнки, бер нигә ҡарамай, тап ошо хистәр аша ғына беҙгә тормош үҙенең иң беренсе йәшәйеш дәресен бирҙе, үткәрҙе. Беҙ “белемле” булдыҡ: башҡа енес менән аралашырға, уларҙы аңларға, ҡәҙерләргә һәм яратырға, бер шикһеҙ ышанырға; ҡайһылыр мәлдә уларҙан алыҫыраҡ һәм һаҡ булырға өйрәндек. Был хис беҙҙең рухты, күңелде нығытты. Үҙебеҙҙе аңларға ярҙам итте. Рәхмәт!”.\nҮткәндәргә рәхмәтле булайыҡсы, дуҫтарым.\nПсихолог Әлмира ИСХАҠОВА әҙерләне....\nҠайғыны дөрөҫ күтәрә белегеҙ\nНовости / Һаулыҡ һаҡлау // 5-09-2018, 07:00\n“Таң менән тороп, улымдың йоҡлаған урынына киләм. Юрғанын, яҫтығын һыйпайым – тән йылыһын тойғандай булам. Үҙен тупылдатып тороп һөйгөм килә... Өҫтәл артына ултырғанда ла уның һауыт-һабаһын ҡуям, ҡапыл ғына, сәстәрен елберләтеп, маңлайындағы бөрсөк кенә тирен ялтыратып, йылмайып килеп инер ҙә: “Әсәәәәәәәй, нимә бар ашарға, асыҡтым”, – тиер төҫлө... Уйҙарға уйылып китеп, әҙерләгән ризығымды ла ҡаба алмай, өҫтәл артынан тороп киткән мәлдәрем сикһеҙ күп... Нимәне генә тотһам да, ҡайҙа ғына ҡараһам да – УЛЫМ күренә: тәүге йылмайыуы, көлөүе, ҡолауы, илауы, йылы ҡосағы... Баламды әрләгән саҡтарым иҫкә төшһә, йәнем нисек үртәлгәнен һеҙ белмәйһегеҙ... Бер йылдан ашыу ваҡыт үтте бер бөртөк кенә улымдың был донъянан китеүенә... Мәктәпкә лә барып өлгөрмәне – алған кейемдәре шкафында шул килеш тора. Үҙәгем өҙөлөп, балаҡайымды һағынған мәлемдә һеҙгә яҙып ултырам, шул тиклем әсе икән ул бала ҡайғыһы! Күңелемде бер нәмә тынысландыра – ул да булһа доғалар. Ныҡ ғазаплана башлаһам, доғалар уҡыйым, яттан белгәнен ятлайым, белмәгәнен – китаптан уҡыйым. Тыныслыҡты шунда ғына табам. Тәүге осорҙағы йән әсенеүе баҫыла төштө. Тик... бер генә секундҡа, бер генә мәлгә генә балаҡайымдың йылы, йомшаҡ сикәләрен һыйпап, үпкем килгән мәлдәремдәге өҙгөләнеүҙәрем.... Йә Хоҙай... Кемдәр күрмәгән – күрһәтмәһен, Аллаһы Тәғәлә һаҡлаһын һеҙҙе бындай ҙа ауыр ғазаптарҙан. Ҡайғыларҙы һәр кем үҙенсә кисерә, үткәрә, аңлайым мин. Тик, йөрәгем берәй ҡасан тынғы табырмы? Әлфинур”....\nЙөрәк менән шаярыу – ут менән уйнау\nНовости / Һаулыҡ һаҡлау // 2-09-2018, 07:00\nЙәйгеһен йөрәк-ҡан тамырҙары системаһы ауырыуҙары менән сирләгән кешеләрҙең күбеһе үҙҙәренең һаулығын ҡайғыртыуҙан туҡтай. Баҡсала эшләп, саф һауала йөрөйөм, шул еткән, тип һанап, кәрәкле дарыуҙарын да ашарға онота, сәғәттәр буйына ҡояш аҫтында ла ҡыҙына. Ә был бик хәүефле. Йөрәк сирлеләр, ҡан баҫымы юғары булған кешеләр табиптар тәғәйенләгән дарыуҙарын көн дә ашарға, эҫенән һаҡланырға тейеш.\n- Йөрәк-ҡан тамырҙары системаһы менән проблемалар булғанда йыл әйләнәһенә йәшелсә, еләк-емеш, диңгеҙ продукттары өҫтәлдән өҙөлмәһен.\n- Әгәр ҙә диңгеҙ балығы яратҡан аҙыҡтар исемлегенә инмәй икән, D витаминын (Омега-3, капсулалағы балыҡ майы) менюға индерергә кәрәк.\n- Көнөнә бер бүлкәт һарымһаҡ йәки бер киҫәк ҡара шоколад ашау ҙа йөрәк өсөн бик файҙалы.\n- Сәтләүектәр (айырыуса баҙам) насар холестеринды кәметә.\n- Рационда һары майҙы, сырҙы, туңдырманы сикләргә кәңәш ителә.\nБәшмәк йыйыу осоро етә Нисек ағыуланмаҫҡа?\nНовости / Һаулыҡ һаҡлау // 15-08-2018, 07:00\nЙәй аҙағы-көҙ башы – бәшмәк йыйыу осоро. Арабыҙҙа тәжрибәле бәшмәкселәр күп. Улар һәр эшләпәле аҙыҡты үҙенең биш бармағындай яҡшы белә. Ләкин уҫаҡ бәшмәген ағыулы бәшмәктән айырмаусылар ҙа бар бит әле. Шулай уҡ үҙҙәрен тәжрибәле бәшмәксе һанаусылар ҙа яңылыштан ағыуланып ҡуйыуы ихтимал.\nБәшмәк – ит, май, еләк-емеш хатта дарыуҙы ла алмаштыра алған берҙән-бер тәбиғи аҙыҡ. Был фәнни раҫланған.\nТикшеренеүҙәр күрһәтеүенсә, бәшмәк ашарға яратҡан кешеләрҙең ғүмере оҙоная һәм төрлө ауырыуҙарға – диабетҡа, аллергияға, ревматизмға, яман шешкә лә ҡаршы тороу көсө арта....


Быйыл Рәсәйҙә яңы профессиональ байрам барлыҡҡа килде. 11 март ил Президенты Указы менән Наркоконтроль органдары хеҙмәткәрҙәре көнө итеп иғлан ителде. Дата осраҡлы ғына һайланмаған: тап биш йыл элек, 2003 йылдың 11 мартында, наркотик средстволар һәм психотроп матдәләр әйләнешенә контроль буйынса Дәүләт комитеты төҙөлә, һуңыраҡ ул Рәсәйҙең наркотиктар әйләнешенә контроллек итеү буйынса Федераль хеҙмәт итеп үҙгәртелә.\nБыл ведомствоны ойоштороу ваҡыт талабы була. 1990 йылдар башында Рәсәй, ҙур үҙләштерелмәгән ялан кеүек, сит илдәр наркотиктар таратыу менән шөғөлләнеүселәренең иғтибарын үҙенә йәлеп итә. Бер нисә йылдан илдә наркотиктар менән хәл шул тиклем ҡот осҡосҡа әйләнә, хатта президент Владимир Путин йыл һайын Федераль Йыйылышҡа мөрәжәғәтнамәләренең береһендә унан афәт кимәлен халыҡ-ара террорсылыҡ һәм күпләп юҡ итеү ҡоралы менән сағыштырҙы. Шулай итеп, илдә бөтә көстәре наркоагрессияға ҡаршы көрәшкә йүнәлтелгән структура барлыҡҡа килде. Ведомствоның бурысы - тәҡдимде генә түгел, талапты ла кәметеү. Наркотиктарҙың законһыҙ әйләнеше менән бәйле енәйәттәрҙе асыҡлау менән бер рәттән хеҙмәт бурысына наркоманияны иҫкәртеү буйынса эш, шулай уҡ бөтә власть органдарының, учреждениеларҙың һәм ойошмаларҙың наркоманияға ҡаршы эшмәкәрлеген яраштырыу ҙа инде.\nНаркоконтроль булдырыу тирәләй тәүҙә бик күп бәхәстәр барҙы. Наркомания менән бәйле енәйәтселеккә ҡаршы милиция, Һаулыҡ һаҡлау һәм Мәғариф министрлыҡтары көрәшеүе лә еткән, тағы ла бер тотош структура эшен финанслау - аҡылһыҙлыҡ, тигән фекер әйтелде. Әммә биш йыл үткәс, хеҙмәт властарҙың ул саҡтағы аҙымы дөрөҫ булыуын иҫбатланы.\nБөгөн Башҡортостан наркотиктар әйләнешенә контроллек итеү хеҙмәтендә 700-ҙән ашыу кеше эшләй. Уларҙы әҙерләү менән Рәсәй наркотиктар әйләнешенә контроллек итеү буйынса Федераль хеҙмәте Төньяҡ-Көнбайыш квалификацияны күтәреү институтының Өфө филиалы шөғөлләнә. Биш йылда республика наркоконтроле хеҙмәткәрҙәре 7000-дән ашыу наркотиктарға бәйле енәйәттәрҙе асыҡланы. 825 килограмм наркотик законһыҙ әйләнештән тартып алынды, республикаға наркотиктар индереү буйынса 11 ҙур каналға сик ҡуйылды, 229 наркомандар ояһы юҡ ителде.\nНаркотиктарға ҡаршы ведомство закондар сығарыу хоҡуғына эйә. Журналистар менән осрашыуҙа Рәсәй наркотиктар әйләнешенә контроллек итеү буйынса Федераль хеҙмәтенең БР буйынса идаралығы начальнигы Валерий Кокин әйтеүенсә, рецепттар буйынса ғына ебәрелергә тейешле дарыуҙар исемлеге киңәйтелде. Был сара, башлыса, һуңғы ваҡытта төбәктә хоҡуҡ һаҡлаусыларҙың әүҙем эшләүе менән бәйле "героин аслығы" күҙәтелеүе, һәм героинға альтернатива булараҡ, төрлө медицина препараттарынан әҙерләнгән синтетик наркотиктар тарала башлауы менән бәйле күрелде. Мәҫәлән, 2007 йылда "дезоморфин" синтетик наркотигын әҙерләү, һаҡлау һәм һатыу буйынса 70 факт асыҡланды, был 2006 йылдағынан дүрт тапҡырға күберәк.\nВалерий Кокин наркоманиянан мәжбүри дауалауҙы һәм шуның менән бәйле, совет заманындағы дауалау-хеҙмәт профилакторийҙары кеүек учреждениеларҙы тергеҙеүҙе яҡлап, үҙ фекерен әйтте.\n- Наркомания - ул сир. Һәм ни тиклем уны иртәрәк асыҡлаһаң, унан дауаланыу мөмкинлеге шул тиклем күберәк, - тине Рәсәй наркотиктар әйләнешенә контроллек итеү буйынса Федераль хеҙмәтенең БР буйынса идаралығының ведомство-ара профилактика өлкәһендә үҙ-ара эш итеү бүлеге начальнигы Галина Кәримова. Ул тәүге хәрби иҫәпкә ҡуйғанда 82 меңгә яҡын үҫмерҙе тикшергәндән һуң наркомания диагнозы менән 123 кеше асыҡланыу фактын миҫал итеп килтерҙе. Ә бындай тикшереүҙәр мәктәптәрҙә үткәрелгән булһа, бындай балаларҙы тағы ла алдараҡ дауалай башларға мөмкин булыр ине.\nБынан тыш, Рәсәй наркотиктар әйләнешенә контроллек итеү буйынса Федераль хеҙмәтенең БР буйынса идаралығында, техноген хәүефле сәнәғәт предприятиелары хеҙмәткәрҙәрен наркотиктар ҡулланыуға тикшереүҙе дауам итергә кәрәк, тип иҫәпләйҙәр һәм был ойошмалар етәкселәрен был эшкә аяҡ салмаҫҡа саҡыралар. Былтыр бындай тикшереүҙәр республиканың 77 предприятиеһында үтте. Тикшерелгән өс меңдән ашыу кешенең 14-е наркотик ҡулланыуҙан иҫерек ине.


Ҡоштар – беҙҙең дуҫтар | Йәншишмә\nҠоштар – Ер йөҙөндәге иң изге йән эйәләре. Уларҙан күпме файҙа күрәбеҙ. Әгәр ҙә беҙ илебеҙҙәге бөжәк ашаусы ҡоштар: тумыртҡа, сыйырсыҡ, ҡарабаш турғайҙарҙы һаҡлаһаҡ, урман һәм баҡсаларыбыҙ ҡоротҡостарҙан зарар күрмәҫ ине. Тормошобоҙҙоң йәме һәм тәбиғәтебеҙҙең матур бер өлөшө лә булып тора улар. Элек-электән кешеләр ҡоштар донъяһы менән ҡыҙыҡһынған. Улар һымаҡ бейеккә осорға, моңло итеп йырларға хыялланған. Халыҡ араһында ла оҫта йырсыны – һандуғасҡа, ҡыйыу көрәшсене – бөркөткә, һылыу ҡыҙҙарҙы ҡарлуғасҡа тиңләйҙәр, һөйгән йәрҙәренә лә яратып, аҡҡошом, тип өндәшәләр.\nҠоштарҙың бәләкәйе, ҙуры, оҙон, бәләкәй суҡышлыһы, төрлө төҫлөһө һәм тауышлыһы була. Беҙҙең яҡта тумыртҡа, турғай, сыйырсыҡ, һандуғас, һайыҫҡан, ҡарсыға һәм бөркөттәр йыш осрай. Һәр ҡоштоң үҙ үҙенсәлектәре, яҡшы сифаттары бар. Уларҙың һәммәһе лә тәбиғәткә бик ҙур йоғонто яһай.\nЙыл һайын ҡанатлы дуҫтарыбыҙҙың йылы яҡтан ҡышлап ҡайтыуын һағынып көтөп алабыҙ. Һайрауҙары күңелдәрҙә мәңге тынмаҫ матур моң булып ағыла. Улар үҙҙәре лә тормоштоң йәмен тоя, күрә, һиҙә белә. Осоп йөрөп, тирә-яҡты күҙәтә, тыңлай, һоҡлана.\nДуҫтар, әйҙәгеҙ, уларҙы ҡурҡытмайыҡ, ояларын туҙҙырмайыҡ. Яҙ көндәре тыуған еребеҙҙе һағынып ҡайтҡан ҡоштарҙы ҡәҙерләп ҡаршы алайыҡ.\n« Айыу ниңә һөжүм итә?\nҮҙебеҙҙәге матурлыҡҡа ни етә?! »


Бөгөн Өфөлә Башҡортостан татарҙары төбәк милли-мәҙәни автономияһының дүртенсе отчет-һайлау конференцияһы үтте\nЭшлекле мөнәсәбәттәргә ҡоролған ҡорҙа 300- ҙән ашыу делегат ҡатнашты. Башҡортостан татарҙары төбәк милли-мәҙәни автономияһы йәмғиәттә этник мәҙәниәтте һаҡлаусы, төрлө халыҡтар араһында дуҫлыҡ ептәрен нығытыусы булараҡ сығыш яһай. Бөгөнгө конференция Башҡортостанда йәшәүсе татар милләтенең алдағы дүрт йылға үҫеш концепцияһын барланы.\nБашҡортостан татарҙары төбәк милли-мәҙәни автономияһы Рәсәйҙә 2025 йылға тиклем милли сәйәсәтте алып барыу стратегияһына ярашлы, мөһим эштәр башҡара. Конференцияла сығыш яһаусылар татар халҡының милли үҙаңын, телде һаҡлауҙы һәм өйрәнеүҙе, тарихи һәм мәҙәни мираҫты байытыуҙы, башҡа милләттәр менән дуҫ һәм татыу йәшәүҙе маҡсат итеп ҡуя.\nБашҡортостандың өс төбәгенән, Өфө, Кушнаренко, Благовещен ҡалаларынан башланған йәмәғәт ойошмаһы бөгөн 25 районда үҫешкән. Киләсәктә уның эшмәкәрлен республиканың\n46 районында асыу ҡаралған. «Туҡай моңдары», «Ике аҡҡош», «Татар ғаиләһе», «Балҡыш» проекттары ике республика араһында дуҫлыҡ ептәрен нығытып ҡына ҡалмай, Башҡортостан татарҙарының зауығын, рухын үҫтереүгә лә булышлыҡ итә.\nБашҡортостанда 503 татар теле кабинеты эшләй, 90 мәктәптә татар теле уҡытыла. Конференцияла ҡатнашыусылар киләсәктә лә татар теленең ҡулланыу даирәһен киңәйтеүҙе маҡсат итеп ҡуя. Башҡортостан Хөкүмәтенә Мифтахетдин Аҡмулла исемендәге Башҡорт педагогия университетының татар теле кафедраһы эргәһендә телде, мәҙәниәтте, әҙәбиәтте, тарихты өйрәнеү үҙәген асыу тәҡдиме менән мөрәжәғәт итәсәк. Башҡортостан татарҙары төбәк милли автономияһы Ғабдулла Туҡайҙың тыуыуына 130 йыл тулыу уңайынан Өфөлә һәйкәл урынлаштырыу тәҡдиме менән сығыш яһай. Йәмәғәт ойошмаһының эмблемаһы ла бит Рәсәйҙе төйәк итеүсе, Башҡортостанда йәшәүсе милләттәр араһында дуҫлыҡты һәм татыулыҡты сағылдыра.\nНиндәй сара тальян моңдарынан тыш үтһен. Туймазы районы аҡһаҡалы Йәмил Хәсәнов алты йәшенән гармунда уйнай. Уның\nгармун коллекцияһында һикһәндән ашыу экспонат. Улар милли байрамдарға сағыу биҙәк кенә өҫтәп ҡалмай, моң да өләшә.\nҒүмере буйы водитель булып эшләүсе уҙаман һуңғы егерме биш йыл эсендә тальян гармун күректәре яһау һәм уларҙы биҙәү менән мәшғүл. Башҡортостан татарҙары төбәк йәмәғәт ойошмаһы конференцияһына ул үҙ халҡының хәтер һандығында һаҡланған моңдарҙы алып килгән.\nКонференцияның ҡарарҙары изге. Йәштәрҙе дөйөм кешелек ҡиммәттәре аша гуманлыҡҡа һәм этник тарихи нигеҙгә таянып тәрбиәләү. Рәсәйҙә һәм Башҡортостанда йәшәгән төрлө милләт, дини конфессиялар араһында дуҫлыҡ һәм татыулыҡҡа булышлыҡ итеү. Башҡортостан татарҙарының төбәкмилли-мәҙәни автономияһы үҙ эшмәкәрлеген Рәсәй милләтен берләштереү федераль маҡсатлы программа сиктәренә ярашлы тормошҡа ашырасаҡ.\nКонференцияның иң өлкән йәштәге ҡунағы - Туймазы районынан Йәмил Хәсәнов. Һикһән һигеҙ йәшлек уҙаман тальян гармундар эшләүсе булараҡ абруй һәм дан ҡаҙанған. Башҡортостандың атҡаҙанған мәҙәниәт хеҙмәткәре Йәмил Хәсәнов: «Беҙҙең кеүек моң өләшеүселәр булғанда телебеҙ, йолаларыбыҙ, ғөрөф-ғәҙәттәребеҙ бер ваҡытта ла юғалмаясаҡ»,- ти.


Сегодня,16 апреля,в Республике Башкортостан отмечается День национального костюма.Башкортостан - многонациональная республика.У каждого народа есть свои песни,танцы и одежды.В нашей школе учителями башкирского языка были проведены классные часы, уроки.Ученики еще раз познакомились с национальными костюмами разных народов.\n16-сы апрель Башҡортостан Республикаһында -Милли кейемдәр көнө билдәләнә. Башҡортостан - күп милләтле республика. Һәр милләттең үҙенә генә хас йыр -моң, бейеүҙәре һәм кейемдәре бар. Республикала уҙғарылған милли кейем көнөнә арнап беҙҙең мәктәптә лә бөгөн матур саралар уҙғарылды. Башҡорт теле уҡытыусылары класс сәғәттәре, дәрестәр үткәрҙеләр. Уҡыусылар төрлө милләт кейемдәре менән тағы ла ентекле таныштылар.\n21 февраль- Халыҡ-ара туған теле көнөнә арналған бик күп саралар үтте. Беҙҙең мәктәптең башҡорт теле уҡытыусылары, уҡыусылары диктант яҙыуҙа әүҙем ҡатнашты. Диктант Яныбай Хамматовтың "Төньяҡ амурҙары" романынан өҙөк булды. Һуңынан барлыҡ диктант яҙыусыларға сертификат тапшырылды.\nШулай уҡ, #Башҡорттелендәсәләмләйем# флешмобында ҡатнаштылар.\nСегодня, 18 января 2021 года, в МБОУ Школа 18 учителями башкирского языка проведены классные часы, посвященные жизни и творчеству известного башкирского поэта, просветителя, ученого, религиозного деятеля, потомка башкирского рода Кара табын Гали Сокороя (Кииков Мухаметгали Габдессалиховича)(1826-1889).\nБөгөн, 2021 йылдың 18-се ғинуарында беҙҙең мәктәптә күренекле башҡорт шағиры, мәғрифәтсе һәм дин әһеле Ғәли Соҡоройҙоң тыуыуына 195 йыл тулыуға арналған саралар үтте.Уҡытыусылар уҡыусыларҙы Ғәли Соҡоройҙоң тормош юлы һәм ижады менән таныштырҙы. Башҡорт мәғрифәтсеһе, шағир Ғ.Соҡоройҙоң ижады бик үҙенсәлекле һәм ҡабатланмаҫ булып милли әҙәбиәтебеҙ тарихында ҙур урын алып ҡалыр тигән ышаныста ҡалабыҙ.\nБашҡортостан Башлығы Указына ярашлы, 14 декабрҙә республикала Башҡорт теле көнө билдәләнә. Был көн башҡорт халҡының мәғрифәтсеһе, сәсән-шағир Мифтахетдин Аҡмулланың тыуған көнөнә тап килә. Ошо айҡанлы тотош республикала башҡорт телен популярлаштырыу, һаҡлау һәм үҫтереүгә йүнәлтелгән саралар ойошторолдо.\nБеҙҙең мәктәптә башҡорт теле һәм әҙәбиәте уҡытыусылары был сарала әүҙем ҡатнашты. Берҙәм асыҡ дәрестәр, һүрәттәр, мәҡәл-әйтемдәр конкурсы, кроссвордтар ярышы, үткәрелде. 4-се класта уҙғарылған "Мөғжизәләр яланы" уйыны ла ҡыҙыҡлы һәм мауыҡтырғыс ойошторолдо.\nШулай уҡ, башланғыс һәм урта кластар "Урал батыр" анимацион фильмын ҡараны. Башланғыс класс уҡыусылары кескәйҙәр өсөн сыҡҡан башҡортса газета-журналдар менән танышты.\nМ.Аҡмулла исемендәге Башҡорт дәүләт педагогия университеты тарафынан уҙғарылған "Аҡмулла диктанты"нда уҡыусылар һәм уҡытыусылар әүҙем ҡатнашты.\nВ нашей школе с 9 по 11 сентября прошли мероприятия, посвященные Дню национального костюма народов Республики Башкортостан: Уроки родного языка, ОДНКНР, классные часы по темам: «День национального костюма», «Мы разные, но мы вместе».\nБеҙҙең мәктәптә 9 сентябрҙән 11 сентябргә тиклем "Милли кейем көнө" нә арналған саралар уҙҙы. Туған әҙәбиәте, ОДНКНР, класс сәғәттәре дәрестәрендә уҡытыусылар милли кейемдәр менән таныштырҙылар. Шулай уҡ, һүрәттәр конкурсы ойошторолдо. Уҡыусыларға бигерәк тә, сағыу милли кейемдәрҙе тотоп, кейеп ҡарау оҡшаны.


ТикТокта күп ултырһаң, ауырыуға һабышырһың\n10 Ноябрь 2021, 11:38\nХәҙер бәләкәй балаларҙың да ҡулында - уйынсыҡ урынына телефон, тиһәң дә була. Әсәләренең телефонын һорап, арттарынан эйәреп илап йөрөйҙәр. Ҡайһы бер әсәйҙәргә был ҡулайҙыр ҙа инде, бәлки. Әммә видеоларҙың һаулыҡҡа зыянлы икәнен аңлап торабыҙ. Бигерәк тә һуңғы ваҡытта киң танылған ТикТоктағы бер-береһен алмаштырып килгән ҡыҫҡа-ҡыҫҡа мәғәнәһеҙ яҙмалар насар тәьҫир итә. ТикТок геройҙары нимә генә ҡыланмайҙар бит? Уларға һүгенеү ҙә бер ни тормай. Белгестәр шуға иғтибар иткән: блогерҙарҙың “tourette” тигән хэштег менән һалған видеоларын ҡарағандан һуң күп балалар ҡыҙыҡ күреп уларҙы эләкләй башлай икән.\nБаштарын, ҡулдарын, аяҡтарын бер туҡтауһыҙ ҡыбырҙатыумы, бер һүҙҙе ҡабатлап йөрөүме, ҡаш һикертеү, бүтән төрлө ҡыланыуҙармы шунда. Ҡабатлап йөрөй торғас, был балаларҙың ғәҙәтенә инеп китә. Бүтәндәр алдында ла үҙҙәре лә һиҙмәҫтән шулай ҡылана башлайҙар. Был бигерәк тә үҫмер ҡыҙҙарҙы борсоуға һала, нервылары ҡуҙғыуға килтерә, тиҙәр.\nТикТок ҡушымтаһында файҙалы видеолар ҙа барҙыр, әммә күптәр уйланырға мәжбүр иткән, һәйбәт мәғлүмәт биргән яҙмаларға ҡарағанда еңел-елпене ҡарарға ярата шул.


Бѳйѳк Ватан Һ уғышы 1941-1945 Әҙерләне:Г а л и мов а.З.С — презентация на Slide-Share.ru 🎓\nПрезентация на тему: Бѳйѳк Ватан Һ уғышы 1941-1945 Әҙерләне:Г а л и мов а.З.С\n
Больше презентаций на Slide-Share.ru
\nСкачать (3611 Кб)\nБѳйѳк Ватан Һ уғышы 1941-1945 Әҙерләне:Г а л и мов а.З.С\nБеҙҙең һѳйѳү кѳслѳ. Һәр бер кеше Подвиг яһар, еңеү килтерер. Беҙҙең нәфрәт утлы. Һәр нәфрәтле Дошмандарын ҡырыр, кѳйҙѳрѳр. Намыҫ, азатлык һәм бәхет ѳсѳн Ватан саҡыра беҙҙе кѳрәшкә. Ватан ѳсѳн! Тыуған тупраҡ ѳсѳн! Алға! Еңеүҙәргә, иптәштәр! (Р. Ниғмәти )\nХаттар, хаттар... Араларҙың алыҫлығын яҡынайтыусы улар, төрлө хәбәр-хәтер килтереүсе лә. Ә бит хат образы ҡанлы һуғыш йылдары менән ныҡ бәйле. Сөнки фронттағылар менән тылдағыларҙың хәлдәрен бер - береһенә еткереүсе — шул уҡ өскөл хаттар. Хаттар, хаттар... Араларҙың алыҫлығын яҡынайтыусы улар, төрлө хәбәр-хәтер килтереүсе лә. Ә бит хат образы ҡанлы һуғыш йылдары менән ныҡ бәйле. Сөнки фронттағылар менән тылдағыларҙың хәлдәрен бер - береһенә еткереүсе — шул уҡ өскөл хаттар.\nПоследний слайд презентации: Бѳйѳк Ватан Һ уғышы 1941-1945 Әҙерләне:Г а л и мов а.З.С


Яҙыусы Заһит Мурсиев үҙенең китабын Ҡариҙел районының һуғыш һәм хеҙмәт ветерандарына бағышлай. Ваҡиғалар республикала ғына түгел, дөйөм илдә барған сәйәси, ижтимағи, социаль, мәҙәни мәсьәләләр фонында бара. Йәмғиәттәге үҙгәрештәр менән кеше яҙмыштары үрелеп килә, сөнки шул йәмғиәт эсендә йәшәп, унан ситтә ҡалып булмай һәм ошо фактор романға динамика, хәрәкәт, көсөргәнешлек бирә. Нигеҙҙә, әҫәрҙә һуғыштан һуңғы йылдар тасуирланған.\nРоманда төрлө милләт вәкилдәре ҡатнаша. Шунлыҡтан әҫәрҙә халыҡтар дуҫлығы үҙәктә тора. Бынан тыш тәбиғәт менән кешенең берлеге үҙе бер лейтмотив итеп тасуирланған. Тәбиғәт – кешенең тыуған бишеге, торған йорто, ашаған ашы, эскән һыуы, һулаған һауаһы. Әҫәрҙә был тема бер бөтөн итеп бирелә. Солтанйәр, Илмырҙа тауы, Вәғәҙәгөл дәфтәре, тығыҙ бәйләнештә булып, өстаған тәшкил итә. Шул тағандың өс аяғы ла иҫән икән, ул баҫып тора, йәғни кеше – бәхетле, ил – имен. Ҡураиш ауылы халҡы нәҡ бына шундай ҙур маҡсат ҡуя һәм ирешә. Романдың төп идеяһы ла шунда.


Өфөлә «Азия көйҙәре һәм ритмдары» фестивале үтәсәк // Мәҙәниәт | новости башинформ.рф\nӨфөлә «Азия көйҙәре һәм ритмдары» фестивале үтәсәк\n10:10, 22 сентября 2017 Мәҙәниәт\nӨфөлә «Азия көйҙәре һәм ритмдары» милли мәҙәниәттәр фестивале үтәсәк. Сара 28 сентябрҙә Мәжит Ғафури исемендәге Башҡорт драма театры алдындағы майҙанда уҙа.\nБайрамда милли-мәҙәни йәмәғәт ойошмалары, мәҙәниәт һәм сәнғәт эшмәкәрҙәре, үҙешмәкәр художество коллективтары, юғары һәм урта махсус белем биреү йорттары студенттары ҡатнашасаҡ. Байрам киске сәғәт 5-тә башлана.\nФестивалде ойоштороусылар – Башҡортостан Мәҙәниәт министрлығы, Халыҡтар дуҫлығы йорто, Башҡортостан Республикаһы халыҡтары ассамблеяһы.\nТеги: фестивалдәр, милли мәҙәниәттәр


Электр етештереү кластер булдырыу планлаштырыла\n17 Июнь , 18:08\nПетербург Халыҡ-ара иҡтисади форумы сиктәрендә «Электр заводы» акционерҙар йәмғиәтенең Өфө трансформатор заводы базаһында ERSO Холдингтың Өфө электротехник кластерын булдырыу тураһында килешеү төҙөлдө.\nДокументҡа Башҡортостан Республикаһы Хөкүмәте Премьер-министры Андрей Назаров һәм «Электрозавод» акционерҙар йәмғиәте генераль директоры Горан Малбашич ҡул ҡуйҙы.\n“Әлеге ваҡытта Өфө трансформатор заводының был төр продукция етештереү буйынса технологик үҫеш проекты башланған. Инвестиция проектының хаҡы яҡынса 4,5 миллиард һум тәшкил итә. Шулай уҡ 2025 йылға 790 эш урыны булдырыу планлаштырыла”, тип билдәләне Андрей Назаров. Бөгөн завод үҙенең етештереү ҡеүәтен арттырырға һәм продукцияның төрлөлөгөн киңәйтергә ниәтләй. «Электрозавод» акционерҙар йәмғиәте генераль директоры Горан Малбашич билдәләүенсә, 2025 йылда заводта бөтә төр көсөргәнештәге трансформаторҙар сығарырға, икенсел электр ҡорамалдары етештереүҙе яйға һалырға, шулай уҡ үҙ продукциябыҙға ғына түгел, ә Рәсәй баҙарынан киткән башҡа компанияларҙың продукцияларына ла сервис эштәрен атҡарырға уйлайҙар.


Рөстәм Хәмитов Йылайыр районында ағас эшкәртеү буйынса технопарк ойошторорға тәҡдим итте // Иҡтисад | новости башинформ.рф\nРөстәм Хәмитов Йылайыр районында ағас эшкәртеү буйынса технопарк ойошторорға тәҡдим итте\n12:04, 12 сентября 2011 Иҡтисад\nЙылайыр районында Рөстәм Хәмитов «Йылайыр урманы» дәүләт унитар предприятиеһы эшмәкәрлеге менән танышты. Атап әйткәндә, республика башлығы ағас күмере етештереү буйынса пиролиз ҡулайламаһын ҡараны.\nПредприятие 2008 йылдан эшләп килә һәм нигеҙҙә урман хужалығы, урман тергеҙеү эштәре һәм янғынға ҡаршы саралар менән шөғөлләнә. «Йылайыр урманы»ның 11 бүлексәһе бар. Хеҙмәтләндерелгән урман фондының дөйөм майҙаны 415 мең самаһы гектарҙы тәшкил итә.\nПредприятие ағастан төҙөлөш материалдары етештереү менән дә шөғөлләнә. Бында йылына 5,5 мең кубометрға тиклем ағас эшкәртелә. Сығарылған продукция иҫәбендә – төрлө ағастан бысылған материалдар, өй буралары, шулай уҡ ағас күмере.\n2011 йылда предприятиела ағас күмере етештереү буйынса пиролиз ҡулайламаһы сафҡа индерелгән, әлеге ваҡытта икенсе мейес файҙаланыуға тапшырылған. Ҡулайламалар ҡуйылғандан алып 106 тонна күмер етештерелгән.\nПредприятиела бөгөн 84 кеше эшләй. Эшселәрҙең уртаса эш хаҡы 12400 һум самаһы тәшкил итә.\nРөстәм Хәмитов башлыса алюмин сәнәғәтенә ҙур партиялар менән оҙатылыусы ағас күмере етештереү технологияһы һәм предприятиеның киләсәккә пландары менән танышты. Асыҡланыуынса, күмерҙе бында сауҙа селтәрҙәрендә ваҡлап һатыу өсөн ҙур булмаған күләмдә фасовкалай башларға йыйыналар. Был етештереүҙең табышлылығын ике тапҡырға арттырыу мөмкинлеген бирәсәк. Шулай уҡ тығыҙлығы арҡаһында өҫтөнөрәк булған брикетланған күмер етештереү күләмен арттыра барыу ҙа планлаштырыла. Ошоноң арҡаһында был продукцияның логистикаһы отошлораҡ буласаҡ. Бынан тыш предприятие етәкселеге күпләп активлаштырылған күмер етештереүҙе яйға һалырға ниәтләй. Өфөнөң һәм республиканың ҙур ҡалаларының һыу ҡоролмаларында ғына уға булған ихтыяж йөҙәр тонна менән иҫәпләнә. Әле был адсорбент Башҡортостанға Пермдән ҡайтарыла.\n— Даими рәүештә производствоны киңәйтеү алымдарын эҙләргә һәм иҡтисади күрһәткестәрҙе арттыра барырға кәрәк, — тип ағас эшкәртеүселәрҙе хупланы Башҡортостан Президенты.\nРөстәм Хәмитов шулай уҡ Йылайыр районында ағас эшкәртеү буйынса технопарк булдырырға тәҡдим итте.


Экология һәм айырыуса һаҡланған тәбиғи биләмәләр йылында Башҡортостанда 118 йүнәлештә төрлө саралар башҡарыласаҡ\nБөгөн хөкүмәт ағзалары уның эш планын раҫланы. Документ экология йылын үткәреү буйынса федераль план менән бер нигеҙҙән.\nУға ярашлы, республикала тирә-йүнде, һауаны, һыуҙы һаҡлау, көнкүреш ҡалдыҡтары мәсьәләһен хәл итеү бурысы ҡуйыла. Төп иғтибар айырыуса һаҡланған биләмәләргә, ҡурсаулыҡтарҙы, рекреацион зоналарҙы рәткә килтереп, шул рәүешле туризмды ла үҫтереүгә биреләсәк. Экологияны яҡшыртыу эшенә республика ҡаҙнаһы һәм шәхси эшҡыуарлыҡтан, эре предприятиеларҙан да аҡса йәлеп итеү планлаштырыла.\nИлдар Һаҙыев,Башҡортостандың тәбиғәттән файҙаланыу һәм экология министры: «Сәнәғәт предприятиеларының күп булыуы тирә-яҡ мөхиткә лә ҙур көсөргәнешлек өҫтәй. Беҙҙең маҡсат тәү сиратта эре предприятиеларҙа һауаға ырғытылған зарарлы матдәләр күләмен кәметеү. Бының өсөн эре ҡалаларҙа һауаны таҙартыусы ҡорамалдар урынлаштырырға иҫәп тотабыҙ».


Суматрала Синабунг вулканы уянған. 3 километрлыҡ көл һауаға күтәрелгән. Урындағы хакимиәттәр халыҡты уяу булырға саҡырған. 10 мең кеше эвакуацияланған. Вулканологтар Синабунгта магма кимәлен ҙур иғтибар менән күҙәтә.\nТөнъяҡ Корея уға ҡарата йүнәлтелгән резолюциялар һәм санкцияларға иғтибар итмәйәсәк. Был турала Пхеньян вәкиле Женевала БМО-ның кеше хоҡуҡтары буйынса советы ултырышында белдерҙе. Санкциялар беҙҙең өсөн мөһим түгел, улар һеҙҙең ике йөҙлөлөктө күрһәтә тигән Төнъяҡ Кореяның сит ил эштәре министры.\nЯпонияла бик ҙур кальмарҙы видеоға төшөрөп алғандар. Уның оҙонлоғо 4 метрҙан ашып киткән. Кальмар бер-нисә сәғәт кешеләр янында йөҙөп йөрөгән.\nПерула Эль-Ниньо сәбәпле Тымыҡ океан ярындағы ҡалаларҙы һыу баҫҡан. Йөҙләгән ғаилә имен урынға күсерелгән. Эль ниньо күренеше Австралияла һәм Индонезияла йыйылған йылы һыуҙар Көньяҡ Америкаға күскәндә барлыҡҡа килә. Йыл һайын тап ошо сәбәпле Перу һәм уның менән сиктәш Чили һәм Эквадорҙағы ҡалала һыу аҫтында ҡала.\n02 марта Республиканың башҡалаһында иҡтисади әүҙем кешеләрҙең ни бары 1 проценттан ашыуы ғына эшһеҙ\n02 марта Түлһеҙлек-бөгөн хөкөм түгел, уны дауалап була, бары һуңларға ярамай


Ерҙә эшләргә теләк бар\nБөгөн Рәсәй сит ил аҙыҡ - түлек тауарҙары һатып алыуға б ик күп аҡса түгә. 2004 йылда был мохтажлыҡҡа 13 миллиард һум , быйыл алты айҙа - 8,5 миллиард һум тотонолған. Был аҡсаны ниңә Рәсәйҙең ауыл хужалығы тауарҙары етештереүселәренә ярҙам итеү өсөн ҡулланмаҫҡа Яҡын арала нәҡ ошо эшкә нигеҙ һалыныр тип уйларға сәбәп бар\nБеҙҙең республика Рәсәйҙә "Башҡортостан Республикаһының агросәнәғәт комплексы үҫеше" милли республика проектын булдырыу тәҡдиме менән сығыш яһаусы тәүге төбәк. Алдағы биш йылда республикабыҙҙың агросәнәғәт комплексы даими рәүештә алға һәм юғарыға хәрәкәт итәсәк. Реаль бизнес - пландары булған конкрет проекттар өҫтөндә эш бара. Уларҙы финанслауға ярайһы уҡ ҙур инвестициялар йүнәлтеү - алдағы биш - алты йылға - ун миллиард һум самаһы - планлаштырыла . Алдағы ике йылға малсылыҡты үҫтереүгә 267 миллион\nһум күләмендәге инвестиция кредиттары буйынса процент ставкаларын субсидиялау планлаштырыла. Шул иҫәптән сумманың өстән ике өлөшө федераль бюджет иҫәбенән бүленәсәк.\n- Агросәнәғәт комплексы үҫешенең дөйөм милли проектын тормошҡа ашырыу буйынса Башҡортостандың пилот төбәге булыуы бик ихтимал, - тип билдәләне Башҡортостанға сәфәр менән килгән Рәсәй ауыл хужалығы министры урынбаҫары Сергей Митин. - Өҫтәүенә республика тәҡдим ителгән проекттарға инвестиция сығымдарының өстән бер өлөшөн финанслауға әҙер. Ә иң мөһиме - Башҡортостанда уңышлы эшләүсе агросәнәғәт комплексы һаҡлана.\nРеспублика Йортонда "Башҡортостан Республикаһының агросәнәғәт комплексы үҫеше" милли проекты сиктәрендә ауыл хужалығы өлкәһендә проекттарҙың презентацияһы булып үтте.\nСарала БР Президенты Мортаза Рәхимов, БР Дәүләт Йыйылышы - Ҡоролтай Рәйесе Константин Толкачев, республика Хөкүмәте\nПремьер - министры Рафаэль Байдәүләтов, Рәсәй ауыл хужалығы министры урынбаҫары Сергей Митин һәм башҡалар ҡатнашты.\nПрезентацияла ике йүнәлеш ҡаралды. Тәүгеһенең асылы - сусҡа ите, ҡатнаш аҙыҡ етештереү, ит эшкәртеү һәм ит продукттары һатыуҙы үҙ эсенә алған юғары һөҙөмтәле малсылыҡ бизнесы булдырыу. Икенсеһе халыҡты сифатлы һөт продукты менән тәьмин итеү һәм һөт фермаһы төҙөү буйынса юғары технологиялы рентабелле ауыл хужалығы предприятиелары төҙөүгә йүнәлтелә.\nСусҡасылыҡ буйынса бер нисә проект күҙ уңында тотола. "Мәләүез ит комбинаты" асыҡ акционерҙар йәмғиәте, "Экстра - аҙыҡ" Ҡандра ҡатнаш аҙыҡ заводы, "Балтас", "Саҡмағош", "Стәрлетамаҡ" сусҡасылыҡ комплекстары ингән "Башагро"\nкомпаниялары төркөмө нигеҙендә юғары һөҙөмтәле малсылыҡ бизнесы булдырыу тәҡдим ителә. Унда сусҡа ите, ҡатнаш аҙыҡ\nетештереү, ит эшкәртеү һәм ит продукттары һатыу эштәре башҡарыласаҡ. Шулай уҡ проект сиктәрендә ҡатнаш аҙыҡ заводын үҙгәртеп төҙөү, ҡатнаш аҙыҡ етештереү буйынса мобиль\nкомплекстар һатып алыу һәм Мәләүез ит комбинатын үҙгәртеп ҡороу тәҡдим ителә.\n"Промцентр" яуаплылығы сикләнгән йәмғиәте сусҡасылыҡ һәм малсылыҡ үҫешенең икенсе проектын тәҡдим итә. Был предприятиеға Яңауыл районының ауыл хужалығы тауарҙары етештереүселәре инә. "Яңауылагропром" агрохолдингы төҙөү планлаштырыла, унда фәнни - етештереү үҙәге, агросервис үҙәг е һәм ит комбинаты буласаҡ.\nӨсөнсө проект менән "Газинвест - Агро" яуаплылығы сикләнг ән йәмғиәте сығыш яһаны. Унда перспективала Илеш районының "Сигнал" комплексы базаһында сусҡасылыҡ комплексы төҙөү күҙ уңында тотола. Комплекс ҡоролмаларын үҙгәртеп ҡороу, малдарҙы аҫрау, ашатыу, аҙыҡ әҙерләү өсөн ҡорамалдарҙы монтажлау күҙаллана. Комплексты төҙөү "Илешмясо" асыҡ акционерҙар йәмғиәтенең производство ихтыяждарын сеймал менән тәьмин итергә мөмкинселек бирәсәк.\nҺөт малсылығы буйынса дүрт проект тәҡдим ителде. Шәкәр сөгөлдөрө һәм ҡуҙаҡлы культуралар үҫтереү менән шөғөлләнеүсе\n"Агрогалс" яуаплылығы сикләнгән ауыл хужалығы предприятиеһы мең баштан торған һауын көтөүенә һөт фермаһы төҙөү проекты менән сығыш яһаны.\nРеспубликаның иң ҙур ауыл хужалығы предприятиеларының береһе булған "Артемида" крәҫтиән - фермер хужалығы яңы һөт етештереү һәм эшкәртеү комплексы төҙөүҙе планлаштыра. Бөгөн хужалыҡта дүрт һөт етештереү фермаһы һәм ике сусҡа\n"Өфө һөт заводы" асыҡ акционерҙар йәмғиәте, "Стәрлетамаҡ һөт комбинаты" асыҡ акционерҙар йәмғиәте һәм "Нефтекама һөт заводы" асыҡ акционерҙар йәмғиәтен үҙ эсенә алған "Аллат" компаниялар төркөмө ғәйәт ҙур проект менән сығыш яһаны. "Аллат" үҙенең сеймал базаһын булдырырға теләй. Бының өсөн Башҡортостанда булған ауыл хужалығы предприятиелары базаһында 2500 - әр һауын һыйырҙан торған өс һөт етештереү хужалығы асыу планлаштырыла. Яңы төҙөлөш алып барыласаҡ,\nшулай уҡ булған объекттарҙы яңыртыу, яңы ҡорамалдар һәм тоҡом малы һатып алыу күҙ уңында тотола.\nРеспубликала һөт продукттары етештереүсе иң ҙур ябыҡ акционерҙар йәмғиәте "Мәләүез һөт - консерва комбинаты" өс һөт етештереү фермаһы төҙөргә ниәтләй. Проектты тормошҡа\nашырыу предприятиеға үҙ эшмәкәрлеген сеймал менән тәьмин\nитергә һәм производство ҡеүәтен тулы көсөндә файҙаланырға мөмкинселек бирәсәк.\nЕтенсе декабргә тиклем барлыҡ бизнес - пландар республиканың Ауыл хужалығы министрлығында йыйылырға һәм Рәс әй Ауыл хужалығы министрлығына йүнәлтелергә тейеш.\n"Башҡортостан Республикаһының агросәнәғәт комплексы\nүҫеше" проекты уңышлы тормошҡа ашырылған хәлдә, 2008 йылға лизинг буйынса ун мең баш һыйыр малы, өс меңдән ашыу с усҡа һәм ике мең баш һарыҡ һатып алынасаҡ.\nҺәм тағы ла бер факт - һуңғы ун йыл эсендә республиканың ауыл халҡы 52 меңгә артҡан, тимәк, әйтелгән проекттарҙы тормошҡа ашырыусы, ерҙә эшләргә теләк белдереүселәр бар тигән һүҙ.


Башҡортостан уҡыусыһының иншаһы — бөтә Рәсәй конкурсының иң яҡшы 100 эше иҫәбендә // Йәмғиәт | новости башинформ.рф\nБашҡортостан уҡыусыһының иншаһы — бөтә Рәсәй конкурсының иң яҡшы 100 эше иҫәбендә\n16:33, 9 ноября 2015 Йәмғиәт\nӨФӨ, 2015 йыл, 9 ноябрь. /«Башинформ» мәғлүмәт агентлығы, Эльмира Сабирова/.\nДүртөйлө ҡалаһындағы урта дөйөм белем биреү мәктәбенең дүртенсе класс уҡыусыһы Тимур Шәрифуллиндың иншаһы — бөтә Рәсәй конкурсының иң яҡшы 100 эше иҫәбендә. Уның ижади эше «Яҙыусы хеҙмәте донъяны кешелеклек нуры менән яҡтырта» номинацияһында иң яҡшыларҙың береһе тип танылды, тип хәбәр иттеләр Башҡортостандың Мәғариф министрлығында.\nРәсәйҙең Мәғариф һәм фән министрлығы һәләтле уҡыусыларҙы асыҡлау өсөн Әҙәбиәт йылында бөтә Рәсәй иншалар конкурсын ойошторорға тәҡдим иткән. Иң яҡшы инша авторҙары Мәскәүҙә бүләкләнде. Абсолют еңеүселәргә приздарҙы Рәсәй мәғариф һәм фән министрының беренсе урынбаҫары Наталья Третьяк тапшырҙы.\nБәйге дүрт этапта уҙҙы. Төбәктәге турҙа 165 уҡыусы ҡатнашты, дүрт еңеүсе һәм 24 призер билдәләнде. Федераль кимәлгә дүрт йәш төркөмөндә 85 төбәктән 340 эш һайлап алынды. Һәр этапта иншаларҙы өс жюри ағзаһы баһаланы, был 100 үҙенсәлекле һәм талантлы эштәрҙе һайлап алырға мөмкинлек бирҙе. Улар махсус йыйынтыҡҡа инәсәк, шулай уҡ иншалар конкурстың интернет-битендә баҫыласаҡ.\nБүләкләү тантанаһында еңеүселәрҙе танылған яҙыусылар, журналистар, йәмәғәтселек һәм дәүләт структуралары вәкилдәре, уҡыусыларҙың яҙма телмәрен үҫтереү мәсьәләләре буйынса бөтә Рәсәй конференцияһында ҡатнашыусылар ҡотланы.\nТеги: конкурс,иншалар,рәсәйҙең мәғариф һәм фән министрлығы


Бындай алыштар өлгөһөндә… ир-егеттәр сыныға | Всемирный курултай башкир\nБындай алыштар өлгөһөндә… ир-егеттәр сыныға\nPosted on 04.05.2016 by Айгуль\tLeave a comment\n22 апрелдә Өфө-Арена күп функциялы спорт-концерт комплексында ҡатнаш алыш төрҙәре (MMA) буйынса “45-се Глобаль төнгө алыштар” (“Fight Nights global”) тип исемләнгән сағыу тамаша үтте. Ҡатнаш алыш төрҙәре спортсыһы, “Башҡорт” тип ололанған, хәрби самбо буйынса ике тапҡыр донъя чемпионы исеме алған Венер ҒӘЛИЕВ бокс, таэквандо, әрме ҡул һуғышы буйынса спорт мастеры, тос йоҙроғо арҡаһында “Снайпер” тигән дан алған Акоп Степанянды рингта тын быуыу ысулы менән еңде!\nФедор Емельяненко менән хеҙмәттәшлек итеүсе “Fight Nights global” промоутерҙары Өфөгә тәүге тапҡыр килде. Улар был проектты башҡорт продюссеры Заһир Ҡотлосурин менән берлектә тормошҡа ашырҙы. “Салауат Юлаев” хоккей командаһының боҙ һарайы ул көндө хәрби самбо, панкратион, ММА көйәрмәндәре менән шығырым тулы ине. Алыш ҡыҙыу булды: бер-нисә спортсы нокаут алды, кемдеңдер тынын быуҙылар, кемдеңдер ҡулын шаҡарҙылар. ММА ҡағиҙәләре буйынса, 5-әр минутлыҡ 3 раундта көрәшселәр бер-береһенә йоҙроҡ, аяҡ, тубыҡ, терһәк менән ташланды. Рус телендәге “ятҡан кешегә һуҡмайҙар” тигән әйтемде инҡар итеп, үҙенә ҡаршы сыҡҡан егеттәрҙе ергә атып бәреп, һыу эскеһеҙ үк итмәһәләр ҙә, тетмәһен теттеләр. Ҡыҫҡаһы, Өфөлә шундай аяуһыҙ спорт төрө буйынса турнир үтте. Турнирҙы Өфө тамашасыһы нисек ҡабул иттеме? Ә һеҙ нисек уйлайһығыҙ?\nҒәлиев– Степанян, Яманбаев–Балхизов, Алиев–Хорхе алыштарын Рәсәйҙең үҙәк спорт телеканалдарында тура эфирҙа күрһәттеләр. Роберт Юлдашев һәм уның “Ҡурайсы”ларының музыкаль оҙатыуында тамашасы алдына башҡорт милли кейемендә сығып баҫҡан Венер Ғәлиевтың шулай уҡ милли кейемдәге көйәрмәндәре лә операторҙарҙың иғтибар үҙәгенә эләкте. Тағы бер ҡыҙыҡлы хәл тураһында әйтергә кәрәктер. Рәсәй спортсыһы Шарамазан Чупанов дәғүәсеһе – Өфө егете Илгиз Сәғәҙиевты еңгәндән һуң: “Был тиклем күп башҡорттарҙы тәүгә күреүем. Ихласлығығыҙ өсөн рәхмәт”, – тип, өфөләрҙе сәләмләне. Эйе, Өфө халҡы батырҙарҙы ихтирам итеүен тулыһынса раҫланы. Венер Ғәлиевты “Башкир! Башкир!”, “Башҡорт! Башҡорт!”, “Венер ағай, әйҙә, әйҙә!” тип дәртләндерһә, башҡаларға ла тауышын, алҡыштарын йәлләмәне. Төп осрашыу тамамланыу менән Өфөләге әрмәндәр йәмғиәте етәксеһенең, рингҡа күтәрелеп, батырҙарға: “Миңә Башҡортостаныбыҙ көрәшсеһе Венер ҙа, тыуған илебеҙ Әрмәнстан спортсыһы Акоп та берҙәй ҡәҙерле. Рәхмәт һеҙгә, Венер һәм Акоп!” – тиеүен дә ихлас алҡышланылар.\nРоберт Юлдашев һәм уның “Ҡурайсы”лары, “Арғымаҡ” этно-рок төркөмө, Заһир Зәйнетдинов (ҡумыҙ), Рәсәй эстрадаһы йондоҙо Джиган (вокал) һәм башҡа сәхнә оҫталары тарафынан музыкаль яҡтан биҙәлгән тамашала бөтәһе 12 алыш уҙҙы, йәғни, профессиональ рингта 24 спортсы көс һынашты. Исемдәре билдәле Рәсәй һәм сит ил көрәшселәре менән берлектә, профессиональ алышҡа тәү аяҡ баҫыусы йәштәр ҙә рингҡа күтәрелде. “Глобаль төнгө алыштар” компанияһының супер-кубогы өсөн алышыусы яҡташыбыҙ, Венер Ғәлиевтың уҡыусыһы ҡатнаш алыш төрҙәре һәм бокс буйынса донъя чемпионы Руслан Яманбаев та панкратион буйынса ике тапҡыр Рәсәй чемпионы, ошо төр буйынса донъя чемпионы призеры Ҡабарҙы-Балҡар республикаһы егете Әхмәт Балкизов менән батырҙарса алышты, ләкин дәғүәсеһе отҡорораҡ булып сыҡты.\nХәтерегеҙҙәлер, ойоштороусылар вәғәҙәләгәнсә, Венер Ғәлиев 73 килограмға тиклемге ауырлыҡ категорияһында әрмән көрәшсеһе Давид Хачатрян менән алышырға тейеш ине. Әммә әрмән егете ошо осрашыуға бер-нисә көн ҡалғас, күнекмә ваҡытында йәрәхәтләнеүе арҡаһында, рингҡа сыға алманы һәм промоутерҙар икенсе әрмән көрәшсеһе Акоп Степанянға тәҡдим яһаны. Степанян да башҡорт батырына арыу ғына ҡаршылыҡ күрһәтте. Ләкин Стәрлетамаҡ егете Венер Ғәлиев унан өҫтөнөрәк булып сыҡты – тәүге ике осорҙа аяғүрә алышта әрмән егете үҙенең төҙ, тос йоҙроғо менән өҫтөнлөк алһа, икенсе осор уртаһында хәлдәр ҡырҡа үҙгәреш алды. Тәүҙән үк әүҙем һөжүм иткән, әммә әллә ни уңышҡа өлгәшә алмаған “Башҡорт” “Снайпер”ҙы ергә ҡолатты һәм тос ҡына тондороп, дәғүәсеһен ойпалап алды. Өсөнсө осор башланыу менән атылған уҡтай алға ташланып, Акоп Степанянды аяҡтан йығып, тын быуыу алымын ҡулланды.\nБеҙ иһә, һөнәребеҙ ҡушҡанса, зыялы ағайҙарҙың һәм апайҙарҙың, фекерле йәштәрҙең уй-тәьҫораттарын күңел дәфтәребеҙгә теркәй йөрөнөк.\nХәбир Сөләймәнов, боксер, WBO, NABO версияһы чемпионы, кикбоксинг буйынса донъя чемпионы: Миңә был ярыш ныҡ оҡшаны. Венер Ғәлиев – афарин! Уға ҡарап, халҡыма ихтирамым, башҡорт булыуым өсөн ғорурлығым артты. Минең кисерештәр бөгөнгө тамашаны ҡараған, Венерҙың еңеүе өсөн ҡыуанған һәр башҡортҡа хастыр, тип уйлайым. Кисә Fight nights global командаһы егеттәре – Камил Гаджиев, Бату Хасиков һәм Сангаджи Тарбаевтар менән осрашып, эшлекле бәйләнештәр булдырҙыҡ. Әлеге алыштарға килгәндә, Руслан Яманбаев бик шәп көрәшсе, тик ул бер аҙ ҡабаланып, эште харап итте. Икенсе яҡтан, уға саманан тыш көслө дәғүәсе биргәндәр. Профессиональ рингҡа сыҡҡан йәш егетте улай ҙур һынау алдына ҡуймай торорға кәрәк ине ул. Шундай әтнәкә бар ул профессиональ спортта. Һүҙемдең аҙағында һөйөнөслө яңылыҡ менән бүлешәйем – ике аҙнанан Өфөлә үҙемдең спорт залым асыласаҡ. Мәле еткәс, был хаҡта ентеклерәк мәғлүмәт еткерермен.\nРөстәм Байрамғолов, Федераль миграция хеҙмәте хеҙмәткәре: ММА тигән спорт төрө миңә яҡшы таныш. Мәктәптән һуң алты йыл Төньяҡ Кавказда эшләгән сағымда урындағы егеттәр менән спортзалда ҡул һуғышы, бокс менән шөғөлләнгәйнем. Шуға күрә, бөгөн партерҙа, йәғни иҙәндә ниндәй алымдар ҡулланылыуын аңлау ауырлыҡ тыуҙырманы. Уларҙың ҡайһыларын үҙем дә файҙалана беләм. Әлбиттә, был белемде тормошта ҡулланырға тура килгәне юҡ. Киләсәктә лә ҡулланырға тура килмәҫ, тип ышанам. Әйткәндәй, бөгөнгө нокауттарҙы күргәс, ирекһеҙҙән, ауыл клубтарында булғылаған ҡайһы бер күңелһеҙ хәлдәр хәтергә төштө әле. Ауыл егеттәре лә бындағыларҙан бер ҙә ҡалышмай һуғыша белә икән, тип көлөп ҡуйҙыҡ…\nРегина Агилова: “Гүзәл-данс” студияһы бейеүсеһе, Өфө ҡалаһы: Бер яҡтан, ғүмерлеккә хәтерҙә ҡалырлыҡ шәп тантана, йыр-моң, батырҙар сығышы әсир итһә, башҡорт батырҙары ғорурландырһа, икенсе яҡтан, ҡайһы бер спортсыларҙың нокаутҡа ҡолауы, ҡанлы йәрәхәттәр алыуы йөрәкте “өркөттө”. Әммә килеүемә шатмын. Бындай тамашалар кәрәкме? Нисек кенә ҡурҡыныс булмаһын, кәрәктер, тип уйлайым. Сөнки улар барыбер белгестәр тарафынан әҙерләнә, спортсыларҙың ғүмеренә хәүеф тыуҙырмай. Икенсе яҡтан, бындай тамашалар өлгөһөндә ир-егеттәр сыныға. Еңеүҙе лә, еңелеүҙе лә лайыҡлы кисерә белергә өйрәтә. Күрҙек бит: дәғүәсеһенең күҫәктәй йоҙроғо берәмләп түгел, “биҙрәләп” яуғанда ла, егеттәр алға һәм алға бара. Тәүәкәллек, маҡсатҡа ынтылыш һәм сыҙамлыҡ өлгөһө был. Ә башҡорт батырҙары – Венер Ғәлиев менән Руслан Яманбаевҡа артабан да башҡорт егеттәрен үҙ өлгөһөндә тәрбиәләүҙәрен дауам итһендәр, тигән теләгебеҙҙе еткергем килә.\nИлгиз ИШБУЛАТОВ, “Киске Өфө” гәзите\n« Бөтә донъя башҡорттары ҡоролтайы Яҙ һәм Хеҙмәт байрамы менән ҡотлай\nКәрәк саҡта улар таяу »


Рәмзил Ишһарин: "27 миллион балаға ярҙам күрһәтеләсәк"\n14 Май 2020, 17:23\nМәғлүм булыуынса, Рәсәй Президенты Владимир Путин граждандарға ярҙам күрһәтеү йәһәтенән яңы саралар тураһында иғлан итте. Иң элек улар балалы ғаиләләргә ҡағыла. Өс йәштән 15 йәшкә тиклемге һәр балаға 10-ар мең һум аҡса түләнә.\nМәғлүм булыуынса, Рәсәй Президенты Владимир Путин граждандарға ярҙам күрһәтеү йәһәтенән яңы саралар тураһында иғлан итте.\nИң элек улар балалы ғаиләләргә ҡағыла. Өс йәштән 15 йәшкә тиклемге һәр балаға 10-ар мең һум аҡса түләнә.\nВладимир Путин шулай уҡ өс йәшкә тиклемге балаһы булған ғаиләләргә апрель, май, июнь айҙарына биш мең һум күләмендә айлыҡ түләү билдәләне.\nДәүләт Думаһы депутаты Рәмзил Ишһарин әйтеүенсә, әлегә тиклем бындай аҡсаға әсәлек капиталына хоҡуҡлы ғаиләләр генә дәғүә итә ала ине.\n– Президент килем кимәле ниндәй булыуға, мәшғүллегенә ҡарамаҫтан, балалы ғаиләләргә ҙур ярҙам сараларын ғәмәлгә индерҙе. Үҙ-үҙеңде изоляциялау режимынан сығыу шарттарында ла уларға айырым иғтибар бирелә. Дөйөм алғанда, Рәсәйҙәге 27 миллион балаға ярҙам күрһәтеләсәк, был бик мөһим. Аҡса ҡыҫҡа ваҡыт эсендә әсәлек капиталы аша һәм башҡа алымдар ярҙамында тапшырыласаҡ, – тине Рәмзил Ишһарин.\nПарламентарий дәүләт башлығының баланы ҡарау буйынса пособиеның минималь күләмен ике тапҡырға (3 мең 375 һумдан 6 мең 751 һумға тиклем) арттырыуын да телгә алды. Был пособиены эшләмәгән граждандар, шул иҫәптән студенттар, йәш ата-әсәләр аласаҡ.\n– Владимир Владимирович 10 мең һумды алыу өсөн бер ниндәй ҙә формаль критерийҙар билдәләмәне. Шуға күрә өс йәштән 15 йәшкә тиклемге балаһы булған Рәсәй ғаиләһе ошо ярҙамға эйә булыу өсөн “Дәүләт хеҙмәттәре” порталы йәки Пенсия фонды бүлексәһе аша арауыҡта ғариза менән мөрәжәғәт итә ала. Аҡса 1 июндән түләнә башлай, – тине депутат.


Өфөлә әзербайжан әҙәбиәте һәм ҡулланма сәнғәт күргәҙмәһе асылды // Сәйәсәт | новости башинформ.рф\nӨфөлә әзербайжан әҙәбиәте һәм ҡулланма сәнғәт күргәҙмәһе асылды\n16:05, 17 декабря 2012 Сәйәсәт\nӨфөнөң 8-се китапханаһында әзербайжан әҙәбиәте һәм ҡулланма сәнғәт күргәҙмәһен асыу тантанаһы үтте. Сараны ойоштороусылар булып БР Халыҡтар дуҫлығы йорто ярҙамында «Әзербайжан милли-мәҙәни үҙәге» төбәк йәмәғәт ойошмаһы сығыш яһай. Күргәҙмә экспонаттары менән ҡунаҡтарҙы БР «Әзербайжан милли-мәҙәни үҙәге» төбәк йәмәғәт ойошмаһы президенты Габил Мамедов таныштырҙы.\n— Һәр халыҡтың үҙенең мәҙәниәтен, әҙәбиәтен һәм телен өйрәнергә мөмкинлеге булһын өсөн Башҡортостанда күп нәмә эшләнә, — тип билдәләне Өфө ҡалаһының «Халыҡтар дуҫлығы» китапханаһы мөдире Роза Әбдиева. – Беҙҙең китапхана байтаҡ милли-мәҙәни үҙәктәр менән хеҙмәттәшлек итә.\nРоза Әбдиева әзербайжан әҙәбиәте, шағирҙар һәм яҙыусылар тураһында ентекле һөйләне. Сарала ҡатнашыусыларҙы әзербайжан шағиры Балоглан Джалил да сәләмләне. Шулай уҡ күргәҙмә сиктәрендә Әзербайжандың бөгөнгө тормошон сағылдырған видеопрезентация ойошторолдо.\nТеги: милли мәҙәниәт,күргәҙмәләр